text:
KGAOLO YA BOBEDI
Beibele—Puku e Tšwago go Modimo
Ke ka ditsela dife Beibele e sa swanego le puku le ge e le efe e nngwe?
Beibele e ka go thuša bjang gore o lebeletšane le mathata a motho ka noši?
Ke ka baka la’ng o ka bota diporofeto tšeo di ngwadilwego ka Beibeleng?
1, 2. Ke ka ditsela dife Beibele e lego mpho e kgahlišago e tšwago go Modimo?
NA O gopola nako yeo o ilego wa amogela mpho e botse e tšwago go mogwera yo a rategago? Mohlomongwe go amogela mpho yeo e be e se feela mo go kgahlišago eupša go be go bile go thabiša. Ge e le gabotse, mpho e go botša se itšego ka monei—gore o tšeela godimo bogwera bja lena. Ga go pelaelo gore o ile wa leboga mpho ya mogwera wa gago yeo e bontšhago go naganela.
2 Beibele ke mpho e tšwago go Modimo, yeo re ka e lebogago e le ka kgonthe. Puku ye ya moswana-noši e utolla dilo tšeo re bego re ka se tsoge re di hweditše ka tsela le ge e le efe. Ka mohlala, e re botša ka go bopša ga magodimo ao a tletšego dinaledi, lefase le monna wa pele le mosadi. Beibele e hupere melao ya motheo yeo e ka botwago bakeng sa go re thuša gore re lebeletšane le mathata le dipelaelo tša bophelo. E hlalosa kamoo Modimo a tlago go phethagatša morero wa gagwe ka gona gomme a tliše maemo a kaone lefaseng. Beibele ke mpho e kgahlišago kudu gakaakang!
3. Go ba le tokišetšo ya Beibele go re botša’ng ka Jehofa, gomme ke ka baka la’ng se se thabiša?
3 Beibele e bile ke mpho e thabišago ka gobane e utolla se sengwe ka Monei, Jehofa Modimo. Taba ya gore o dirile gore puku e bjalo e hwetšagale ke bohlatse bja gore o nyaka gore re mo tsebe gabotse. Ee, Beibele e ka go thuša gore o batamele kgaufsi le Jehofa.
4. Ke’ng seo se go kgahlišago mabapi le taba ya go abja ga Beibele?
4 Ge e ba o e-na le kopi ya Beibele, ga se wena feela o nago le yona. Beibele ka karolo ya yona goba e le ka moka e be e dutše e gatišwa ka maleme a fetago 2 300 gomme ka baka leo e hwetšagala go palo e fetago 90 lekgolong ya baagi ba lefase. Ka kakaretšo, go abja Dibeibele tše di fetago milione beke e nngwe le e nngwe! Go tšweleditšwe dikopi tša Beibele tše dimilione tše dikete e le karolo ya yona goba e le ka moka ga yona. Ruri, ga go na puku e nngwe e swanago le Beibele.
5. Beibele e “buduletšwe ke Modimo” ka tsela efe?
5 Go oketša moo, Beibele e “buduletšwe ke Modimo.” (2 Timotheo 3:16) Ka tsela efe? Beibele ka boyona e araba ka gore: “Batho ba boletše se se tšwago go Modimo ge ba be ba išwa ke moya o mokgethwa.” (2 Petro 1:21) Ka mohlala: Rakgwebo a ka kgopela mongwaledi gore a ngwale lengwalo. Lengwalo leo le hupere dikgopolo le ditaelo tša rakgwebo. Ka gona, ke lengwalo la gagwe e sego la mongwaledi. Ka tsela e swanago, Beibele e hupere molaetša wa Modimo, e sego wa banna bao ba e ngwadilego. Ka baka leo, Beibele ka moka ga yona ke “lentšu la Modimo” e le ka kgonthe.—1 Ba-Thesalonika 2:13.
E A DUMELELANA E BILE E NEPAGETŠE
6, 7. Ke ka baka la’ng go dumelelana ga ditaba tšeo di lego ka Beibeleng e le mo go lemogegago kudu?
6 Beibele e ngwadilwe lebakeng la ka godimo ga nywaga e 1 600. Bangwadi ba yona ba phetše dinakong tše di sa swanego e bile ba e-tšwa ditlogong tše di sa swanego. Ba bangwe e be e le balemi, barei ba dihlapi le badiši ba dinku. Ba bangwe e be e le baporofeta, baahlodi le dikgoši. Mongwadi wa Ebangedi e lego Luka e be e le ngaka. Go sa šetšwe ditlogo tše di fapa-fapanego tša bangwadi ba yona, Beibele e a dumelelana go tloga mathomong go fihla mafelelong. *
7 Puku ya pele ya Beibele e re botša kamoo mathata a batho a thomilego ka gona. Puku ya mafelelo e bontšha gore lefase ka moka e tla ba paradeise goba serapa. Dikarolo ka moka tša Beibele di akaretša nywaga e dikete ya histori e bile di tswalana ka tsela e itšego le go phethagala ga morero wa Modimo. Go dumelelana ga Beibele go a makatša, eupša seo ke se re bego re ka se letela ka puku e tšwago go Modimo.
8. Nea mehlala yeo e bontšhago gore Beibele e nepagetše go tša thutamahlale.
8 Beibele ke e nepagetšego ka tša thutamahlale. E bile e hupere tsebišo yeo e bolelago ka ditaba tšeo di sa lego pele kudu ge e bapetšwa le tsebišo e nngwe. Ka mohlala, puku ya Lefitiko e be e hupere melao bakeng sa Isiraele ya bogologolo mabapi le go tswalelelwa ga balwetši gotee le bohlweki mola e le gore ditšhaba tše di dikologilego di be di sa tsebe selo ka ditaba tšeo. Nakong ya ge go be go e-na le dikgopolo tše di fošagetšego mabapi le sebopego sa lefase, Beibele e ile ya le šupa e le thetebudi goba nkgokolo. (Jesaya 40:22) Beibele e boletše ka mo go nepagetšego gore lefase ‘le fegilwe go se na dithekgo.’ (Jobo 26:7) Ee, Beibele ga se puku ya tša thutamahlale. Eupša ge e bolela ka ditaba tša thutamahlale, ke e nepagetšego. Na se ga se seo re bego re ka se letela ka puku yeo e tšwago go Modimo?
9. (a) Ke ka ditsela dife Beibele e ipontšhago e le e nepagetšego le e ka botwago go tša histori? (b) Go botega ga bangwadi ba yona go go botša’ng ka Beibele?
9 Beibele gape e nepagetše go tša histori e bile e ka botwa. Dipego tša yona ke tše di lebanyago. Di akaretša e sego feela maina a batho eupša le lešika la bona. * Ka go fapana le bo-radihistori ba lefase bao gantši ba sa bolelego ka go palelwa ga batho ba gabo bona, bangwadi ba Beibele ba be ba botega, e bile ba bega ka diphošo tša bona le tša setšhaba sa gabo bona. Ka mohlala, pukung ya Beibele ya Numeri, Moše yo e lego mongwadi o dumela phošo ya gagwe ka noši e kgolo yeo a ilego a kgalemelwa o šoro ka baka la yona. (Numeri 20:2-12) Potego e bjalo e hwetšagala ka sewelo dipegong tše dingwe tša histori, eupša e hwetšwa ka Beibeleng ka gobane ke puku e tšwago go Modimo.
PUKU YA BOHLALE BJO BO ŠOMAGO
10. Ke ka baka la’ng go sa makatše gore Beibele ke puku e holago?
10 Ka ge Beibele e buduletšwe ke Modimo, e ‘hola ka go ruta, go kgalemela le go lokiša dilo.’ (2 Timotheo 3:16) Ee, Beibele ke puku e holago. E bontšha kwešišo e tseneletšego ya tlhago ya motho. Ga go makatše ka gobane Mongwadi wa yona, Jehofa Modimo ke Mmopi! O kwešiša megopolo ya rena le maikwelo gakaone go feta kamoo rena re a kwešišago ka gona. Go oketša moo, Jehofa o tseba seo re se nyakago e le gore re thabe. E bile o a tseba gore ke ditsela dife tšeo re swanetšego go di phema.
11, 12. (a) Ke ditaba dife tšeo Jesu a ilego a bolela ka tšona Thutong ya Thabeng? (b) Ke ditaba dife tše dingwe tše di holago tšeo go bolelwago ka tšona ka Beibeleng, gomme ke ka baka la’ng keletšo ya yona e sa felelwe ke nako?
11 Ela hloko polelo ya Jesu yeo e bitšwago Thuto ya Thabeng, yeo e ngwadilwego go Mateo dikgaolo 5 go ya go 7. Thutong ye e di phalago tšohle, Jesu o ile a bolela ka ditaba tše dintšinyana, go akaretša le tsela yeo o ka hwetšago lethabo la kgonthe ka yona, kamoo o ka rarollago mathata ka gona, kamoo o ka rapelago ka gona le kamoo o ka bago le pono e swanetšego ka dilo tše di bonagalago. Mantšu a Jesu e sa dutše e le a matla le a holago lehono go swana le nakong yeo a bego a a bolela.
12 Melao e mengwe ya motheo ya Beibele e bolela ka bophelo bja lapa, mekgwa ya go šoma le ditswalano le ba bangwe. Melao ya motheo ya Beibele e šoma go batho bohle, gomme keletšo ya yona ke e holago ka mehla. Bohlale bjo bo hwetšwago ka Beibeleng bo akaretšwa ke mantšu a Modimo ka moporofeta Jesaya ge a re: “Nna Morêna Modimo wa xaxo ke Xo ruta tše di Xo holaxo.”—Jesaya 48:17.
PUKU YA BOPOROFETA
13. Ke ditaba dife tšeo Jehofa a ilego a budulela moporofeta Jesaya gore a di bege mabapi le Babele?
13 Beibele e hupere diporofeto tše dintši, tšeo tše dintši tša tšona di šetšego di phethagetše. Ela hloko mohlala wo. Ka moporofeta Jesaya yo a phetšego lekgolong la seswai la nywaga B.C.E., Jehofa o boletše e sa le pele gore motse wa Babele o be o tla senywa. (Jesaya 13:19; 14:22, 23) Go ile gwa newa ditaba ka botlalo bakeng sa go bontšha ka go lebanya kamoo motse woo o bego o tla thopša ka gona. Madira a hlaselago a be a tla gopiša noka ya Babele gomme a gwantele ka motseng ka ntle le ntwa. Seo ga se felele moo. Boporofeta bja Jesaya e bile bo boletše ka kgoši yeo e bego e tla fenya Babele—Korese.—Jesaya 44:27–45:2.
14, 15. Ditaba tše dingwe tša boporofeta bja Jesaya mabapi le Babele di ile tša phethagala bjang?
14 Nywaga e ka bago 200 ka morago—bošegong bja October 5/6, 539 B.C.E.—madira a ile a hloma mešaša kgaufsi le Babele. Molaodi wa ona e be e le mang? Kgoši ya Peresia yeo e bitšwago Korese. Ka gona go ile gwa kgorwa tsela e le gore go phethagatšwe boporofeta bjo bo makatšago. Eupša na madira a Korese a be a tla šwahlela Babele ka ntle le ntwa, go etša ge go boletšwe e sa le pele?
15 Ba-Babele ba be ba swere monyanya bošegong bjoo gomme ba ikwa ba šireletšegile ka gare ga maboto a bona a magolo kudu a motse. Go sa le bjalo, Korese ka bohlale o ile a fapoša meetse a noka yeo e bego e elela go phatša motse. Go se go ye kae ke ge meetse e le a manyenyane ka mo go lekanego gore banna ba gagwe ba ka tshela noka gomme ba batamele maboto a motse. Eupša madira a Korese a be a tla tshela bjang maboto a Babele? Ka lebaka le le sa tsebjego, bošegong bjoo mejako ya go tsena ka motseng e ile e tlogelwa e butšwe ka go se šetše!
16. (a) Ke’ng seo Jesaya a ilego a se bolela e sa le pele mabapi le pheletšo ya Babele? (b) Boporofeta bja Jesaya mabapi le go senywa ga Babele bo ile bja phethagala bjang?
16 Ge e le mabapi le Babele go ile gwa bolelwa e sa le pele gore: “O tlo ba lešope xo ya xo ile, O ka se hlwê O axwa neng le neng; le Mo-Arabia a ka se tle a hlôma mokutwana, xo tlo hlôkwa le moraka wa modiša.” (Jesaya 13:20) Boporofeta bjo ga se bja fo bolela e sa le pele ka go wa ga motse. Bo bontšhitše gore Babele e tla senyetšwa sa ruri. O ka bona bohlatse bja go phethagala ga mantšu a. Lefelo leo le se nago badudi la Babele ya bogologolo—mo e ka bago dikhilomithara tše 80 ka borwa bja Baghdad, Iraq—ke bohlatse bja gore seo Jehofa a ilego a se bolela ka Jesaya ge a re: “Ke tlo xo fsiêla ka lefsiêlô la xo šwalalanya,” se ile sa phethagala.—Jesaya 14:22, 23. *
17. Go phethagala ga boporofeta bja Beibele go matlafatša bjang tumelo?
17 Go ela hloko gore Beibele ke puku ya boporofeta bjo bo ka botwago go matlafatša tumelo, na ga go bjalo? Ka gona, ge e ba Jehofa Modimo a phethagaditše dikholofetšo tša gagwe tša nakong e fetilego, re na le mabaka ohle a go kgodišega gore gape o tla phethagatša kholofetšo ya gagwe ya lefase la paradeise. (Numeri 23:19) Ruri re na le “kholofelo ya bophelo bjo bo sa felego bjo Modimo yo a ka se kego a aketša a bo holofeditšego pele ga dinako tša bogologolo.”—Tito 1:2. *
“LENTŠU LA MODIMO LE A PHELA”
18. Ke polelo efe e matla yeo moapostola wa Mokriste e lego Paulo a e bolelago mabapi le “lentšu la Modimo”?
18 Go tšwa go seo re se ahla-ahlilego kgaolong ye, go molaleng gore Beibele ke puku ya moswana-noši e le ka kgonthe. Lega go le bjalo, bohlokwa bja yona bo feta kgole go dumelelana ga ditaba tšeo di lego ka gare ga yona, go nepagala ga yona ka tša thutamahlale le tša histori, bohlale bjo bo šomago le boporofeta bjo bo ka botwago. Moapostola wa Mokriste e lego Paulo o ngwadile gore: “Lentšu la Modimo le a phela e bile ke le matla gomme le bogale go feta tšhoša le ge e le efe ya magale a mabedi, le gona le phuleletša gaešita le go arola moya le seo motho a lego sona ka gare le malokollo le moko, gomme le kgona go lemoga dikgopolo le maikemišetšo a pelo.”—Ba-Hebere 4:12.
19, 20. (a) Beibele e ka go thuša bjang gore o itlhahlobe? (b) O ka bontšha bjang tebogo ya gago bakeng sa mpho ya Modimo ya moswana-noši e lego Beibele?
19 Go bala “lentšu” la Modimo goba molaetša ka Beibeleng go ka fetoša maphelo a rena. Le ka re thuša go itlhahloba go feta le ge e le neng pele. Re ka bolela gore re rata Modimo, eupša go arabela ga rena go seo Lentšu la gagwe le le buduletšwego e lego Beibele le se rutago, go tla utolla dikgopolo tša rena tša kgonthe, gaešita le ona maikemišetšo a kgonthe a dipelo.
20 Beibele ka kgonthe ke puku e tšwago go Modimo. Ke puku yeo e swanetšego go balwa, go ithutwa le go ratwa. Bontšha tebogo ya gago bakeng sa mpho ye ya Modimo ka go tšwela pele o hlola dikagare tša yona ka kelohloko. Ge o dutše o dira bjalo, o tla hwetša kwešišo e tseneletšego ya morero wa Modimo bakeng sa batho. Taba ya gore morero woo ge e le gabotse ke ofe le kamoo o tlago go phethagatšwa ka gona e tla ahla-ahlwa kgaolong e latelago.
^ ser. 6 Le ge batho ba bangwe ba bolela gore dikarolo tše dingwe tša Beibele di ganetšana le dikarolo tše dingwe tša yona, dipolelo tše bjalo ga di na ntlha le thito. Bona kgaolo 7 ya puku ya Beibele—Na ke Lentšu la Modimo Goba la Motho? yeo e gatišitšwego ke Dihlatse tša Jehofa.
^ ser. 9 Ka mohlala, ela hloko lešika le le latelanago gabotse la gabo Jesu leo le begilwego go Luka 3:23-38.
^ ser. 16 Mabapi le tsebišo e oketšegilego ka boporofeta bja Beibele, bona matlakala 27-9 a poroutšha ya Puku ya Batho ka Moka, yeo e gatišitšwego ke Dihlatse tša Jehofa.
^ ser. 17 Go senywa ga Babele ke mohlala feela o nnoši wa boporofeta bjo bo phethagaditšwego bja Beibele. Mehlala e mengwe e akaretša go senywa ga Tiro le Ninife. (Hesekiele 26:1-5; Tsefanya 2:13-15) Le gona, boporofeta bja Daniele bo ile bja bolela e sa le pele ka tatelano ya mebušo ya lefase yeo e bego e tla buša ka morago ga Babele. Mebušo ye e be e akaretša mmušo wa ba-Meda le ba-Peresia le Gerika. (Daniele 8:5-7, 20-22) Bakeng sa go ahla-ahlwa ga diporofeto tše dintši tša Mesia tšeo di ilego tša phethagala ka Jesu Kriste, bona Mametletšo, matlakala 199-201.
Ithute ka mo go oketšegilego
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?


c: text/html

text:
Kgaolo 77: Ga se ba ka ba Khunama
NA O gopola o ekwa ka masogana a a mararo? Ee, ke bagwera ba Daniele bao ba ilego ba gana go ja dijo tšeo go bego go sa swanela gore ba di je. Bababilona ba be ba ba bitša Shaderaka, Meshaka le Abedinego. Eupša ba lebelele gape. Ke ka baka la’ng ba sa khunamele seswantšho se se segolo go swana le batho ba bangwe? Anke re bone.
Na o sa gopola melao yeo Jehofa a ilego a e ngwala yeo e bitšwago Melao e Lesome? Wa pele o re: ‘O se ke wa rapela medimo le ge e le efe e mengwe ka ntle le nna.’ Masogana a a latela molao wo, gaešita le ge go se bonolo go dira bjalo.
Nebukadinetsara kgoši ya Babilona o be a biditše batho ba bantši ba maemo gore ba tle ba khunamele seswantšho se seo a se hlomilego. O be a sa tšwa go botša batho ka moka gore: ‘Ge le ekwa modumo wa mapatata, diharepa le diletšo tše dingwe tša mmino, le khuname gomme le rapele seswantšho se sa gauta. Mang le mang yo a sa khunamego a se rapela, o tla lahlelwa sebešong sa mollo o fišago.’
Ge Nebukadinetsara a ekwa gore Shaderaka, Meshaka le Abedinego ga se ba se khunamela, a galefa kudu. A laela gore ba tlišwe go yena. A ba botša gore ge ba ekwa diletšo tša mmino gape ba khuname. Eupša masogana a a be a botile Jehofa. A re go Nebukadinetsara: ‘Modimo wa rena yo re mo hlankelago o tla kgona go re hlakodiša. Eupša le ge a ka se re hlakodiše, re ka se khunamele seswantšho sa gago sa gauta.’
Ge Nebukadinetsara a ekwa se, a galefa kudu le go feta. Ka ge go be go na le sebešo kgauswi le moo, o ile a laela a re: ‘Bešeletšang sebešo ka makga a šupago gore se fiše kudu go feta pele!’ Ke moka a laela banna ba bangwe ba dinatla mo go bahlabani ba gagwe gore ba tleme Shaderaka, Meshaka le Abedinego gomme ba ba lahlele sebešong sa mollo. Se be se fiša kudu moo banna bao ba ilego ba bolawa ke dikgabo tša mollo woo. Eupša go ile gwa direga’ng ka masogana a mararo ao banna bao ba a lahletšego ka sebešong?
Kgoši e ile ya lebelela ka sebešong gomme ya tšhoga kudu. Ya botšiša ya re: ‘Na ga se ra tlema banna ba bararo gomme ra ba lahlela mollong o fišago?’
Bahlanka ba yona ba re: ‘Ee, re dirile bjalo.’
Ya re go bona: ‘Eupša ke bona banna ba bane ba itshepelela ka mollong. Ga se ba tlengwa e bile mollo ga o ba fiše. Wa bone o swana le modimo.’ Kgoši ya batamela mojakong wa sebešo gomme ya goeletša ya re: ‘Shaderaka, Meshaka le Abedinego! Etšwang lena bahlanka ba Modimo Yo Godimodimo!’
Ge ba tšwile ka moo, batho bohle ba bona gore ga se ba fsa. Ke moka kgoši ya re: ‘A go retwe Modimo wa Shaderaka, Meshaka le Abedinego! O rometše morongwa wa gagwe gomme a ba hlakodiša ka gobane ga se ba khunama le go rapela modimo le ge e le ofe ka ntle le wa bona.’
Na wo ga se mohlala o mobotse wa go botegela Jehofa wo re swanetšego go o latela?
Ekisodo 20:3; Daniele 3:1-30.
Dipotšišo
- Ke taelo efe yeo Nebukadinetsara kgoši ya Babilona a bego a e neile batho?
- Ke ka baka la’ng bagwera ba bararo ba Daniele ba ile ba se khunamele seswantšho se sa gauta?
- Ge Nebukadinetsara a be a nea Baheberu ba ba bararo sebaka se sengwe gape sa gore ba khunamele seswantšho se, ba ile ba bontšha bjang gore ba be ba botile Jehofa?
- Nebukadinetsara o ile a laela gore banna ba gagwe ba dire eng ka Shaderaka, Meshaka le Abedinego?
- Nebukadinetsara o ile a bona’ng ge a be a lebelela ka sebešong?
- Ke ka baka la’ng kgoši e ile ya reta Modimo wa Shaderaka, Meshaka le Abedinego, gomme ba re beetše mohlala ofe?
Dipotšišo tša tlaleletšo
- Bala Daniele 3:1-30.
Ke boemo bofe bja kgopolo bjo bo bontšhitšwego ke bafsa ba bararo ba Baheberu bjoo bahlanka ba Modimo ka moka ba swanetšego go bo ekiša ge potego ya bona e lekwa? (Dan. 3:17, 18; Mat. 10:28; Baroma 14:7, 8)
Ke thuto efe ya bohlokwa yeo Jehofa Modimo a ilego a e ruta Nebukadinetsara? (Dan. 3:28, 29; 4:34, 35)
Ithute ka mo go oketšegilego
Ba Phološitšwe Sebešong sa Mollo!
Ithute ka bohlokwa bja go lwela seo o se dumelago.

robotstxt: allowed

filter: keep


text:
DOMINICAN REPUBLIC
“Kholofelo ya Mmušo ga se Toro”
Efraín De La Cruz
O BELEGWE KA 1918
O KOLOBEDITŠWE KA 1949
PEGO YA BOPHELO BJA GAGWE Go sa šetšwe go golegwa le go bethwa o šoro dikgolegong tše šupago, ga se a ka a tekateka boikemišetšong bja gagwe bja go bolela ditaba tše dibotse tša Mmušo wa Modimo.
KA 1948, nna, mosadi wa ka Paula le morwedi wa rena re ile ra thoma go ya dibokeng tša Dihlatse tša Jehofa kua Blanco Arriba. Re be re sepela ka maoto dikhilomithara tše 40 go ya le go boa, eupša le ka mohla ga sa nka ra foša diboka. Ka January 3, 1949, nna le Paula re ile ra kolobetšwa.
Ka morago ga dikgwedi tše tshela, ditho tše dingwe tša phuthegong ya gabo rena di ile tša swarwa gomme tša ahlolelwa dikgwedi tše tharo kgolegong. Re be re swanelwa ke go robala lebatong gomme re newa dijo gatee feela ka letšatši—dipanana tše ditala le tee. Ge re be re lokollwa kgolegong, bahlankedi ba mmušo ba ile ba re tšhošetša gomme ba nagana gore re tla tlogela go dira boboledi. Eupša ge re boetše magae, re ile ra thomološa go ya dibokeng le go dira boboledi ka sephiring. Ka ge bahlankedi ba mmušo ba be ba dula ba re beile leihlo, re be re kopanela magaeng a bana babo rena, mašemong a kofi goba dipolaseng. Go e na le gore re swarele diboka lefelong le le swanago leboelela, mafelelong a seboka se sengwe le se sengwe re be re tsebiša moo diboka tše di latelago di tlago go swarelwa gona. Yo mongwe le yo mongwe o be a sepela a nnoši bodireding; re be re šoma tšhemo re apere diaparo tša mošomo, le gona re be re sa diriše dikgatišo goba Beibele. Lega go le bjalo, magareng ga 1949 le 1959, ke ile ka golegwa dikgolegong tše šupago, gomme nako le nako ke ahlolelwa go dula dikgwedi tše tharo go ya go tše tshela kgolegong.
Ke be ke swanetše go tloga ke ntšha mahlo dinameng ka gobane ba bangwe ba batlaiši ba ka e be e le ba leloko. Gaešita le ge ke be ke robala dithabeng goba dipolaseng e le gore ke se ke ka swarwa, ka dinako tše dingwe ke be ke swarwa. Lekgeng le lengwe ka morago ga gore ke swarwe, ke ile ka romelwa kgolegong ya La Victoria kua Ciudad Trujillo, moo ka seleng e nngwe le e nngwe go bego go na le bagolegwa ba 50 go ya go ba 60. Kgolegong yeo, re be re newa dijo gabedi ka letšatši—mesong re be re newa bogobe gomme mosegare re newa reise e nyenyane le dinawa. Se se kgahlišago ke gore Dihlatse ka moka kgolegong ye di be di nea bohlatse go bagolegwa ba bangwe, e bile re be re swara diboka ka mehla, tšeo re bego re di swara ka go bolela ditemana tša Beibele ka hlogo le go anega diphihlelo tša tšhemong.
Lekgeng la mafelelo la ge ke be ke golegilwe, lešole le lengwe le ile la mpetha hlogo le dikgopo ka bokamorago bja sethunya. Le ge ke sa fela ke ekwa bohloko bjo bo bakilwego ke go bethwa moo le go tlaišwa ka ditsela tše dingwe, diteko tšeo di matlafaditše tumelo ya ka, kgotlelelo ya ka gotee le go ikemišetša ga ka go hlankela Jehofa.
Gona bjale ke na le nywaga e 96, gomme ke hlankela ke le mohlanka wa bodiredi ka phuthegong. Gaešita le ge ke se sa kgona go sepela menabo e metelele, ke dula ka pele ga ntlo ya ka gomme ka dira boboledi go bafeta-ka-tsela. Kholofelo ya Mmušo ga se toro go nna. Ke selo sa kgonthe, e bile ke na le nywaga ya ka godimo ga e 60 ke botša batho ka seo. Lefase le lefsa ke selo sa kgonthe go nna lehono go fo swana le ge ke be ke ekwa molaetša wa Mmušo ka lekga la mathomo. *
^ ser. 11 Efraín De La Cruz o hwile ge pego ye e be e sa ngwalwa.


text:
TABA YA LETLAKALA LA KA NTLE | NA MODIMO O NA LE TABA LE WENA?
Modimo a ka go Homotša
“Modimo yo a homotšago bao ba nyamilego, o re homoditše.”—2 BAKORINTHE 7:6.
LEBAKA LEO BA BANGWE BA BELAELAGO SE: Le ge batho ba tloga ba nyaka khomotšo, ba bangwe ba nagana gore ke go ba le boithati go kgopela Modimo gore a tsene ditaba gare le go ba thuša go lebeletšana le mathata a bona. Mosadi yo a bitšwago Raquel o re: “Ge ke lebelela batho ba bantši lefaseng—le mathata a magolo ao ba lebeletšanago le ona, gona dilo tšeo di ntshwenyago di bonagala di se bohlokwa kudu moo ke dikadikago go kgopela Modimo gore a nthuše.”
SEO LENTŠU LA MODIMO LE SE RUTAGO: Modimo o šetše a ile a tsena ditaba gare ka tsela e makatšago ka go thuša le go homotša batho. Lehono motho yo mongwe le yo mongwe mo lefaseng o na le sebe sa leabela, e lego bolwetši bja go palelwa ke go latela melao ya Modimo ka mo go phethagetšego. Lega go le bjalo, Modimo “o re ratile gomme a romela Morwa wa gagwe [Jesu Kriste] e le sehlabelo sa poelanyo bakeng sa dibe tša rena.” (1 Johane 4:10) Ka lehu la Jesu la sehlabelo, Modimo o dira gore go kgonege go lebalelwa dibe, go ba le letswalo le hlwekilego le kholofelo ya bophelo bjo bo sa felego lefaseng le lefsa la khutšo. * Eupša na sehlabelo seo se diretšwe feela batho ka moka goba se bontšha gore Modimo o a go kgahlegela ka noši?
Nagana ka moapostola Paulo. O ile a šušumetšwa kudu ke sehlabelo sa Jesu moo a ngwadilego gore: “Bophelo bjoo bjale ke bo phelago nameng ke bo phela ka tumelo yeo e lego go Kriste Morwa wa Modimo, yena yo a nthatilego gomme a ikgafela nna.” (Bagalatia 2:20) Ke therešo gore Jesu o ile a ba a hwa pele Paulo a ka ba Mokriste. Lega go le bjalo, Paulo o ile a lebelela sehlabelo seo e le mpho yeo Modimo a mo fago yona.
Le wena Modimo o go neile mpho ya lehu la Jesu la sehlabelo. Mpho ye e bontšha kamoo o lego bohlokwa go Modimo. E ka go nea “khomotšo e sa felego le kholofelo e botse” gomme ya go “matlafatša tirong e nngwe le e nngwe e botse le lentšung le lengwe le le lengwe le lebotse.”—2 Bathesalonika 2:16, 17.
Lega go le bjalo, Jesu o gafile bophelo bja gagwe e le sehlabelo nywaga e ka bago e 2 000 e fetilego. Na se ga se bohlatse bja gore lehono Modimo o nyaka go ba le tswalano le wena?
^ ser. 5 Bakeng sa tsebišo e oketšegilego ka sehlabelo sa Jesu, bona kgaolo 5 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.


text:
Kgaolo 56: Saulo—Kgoši ya Pele ya Isiraele
BONA Samuele mo seswantšhong, o tšhela makhura hlogong ya monna yo. Se ke seo batho ba mehleng yeo ba bego ba se dira mothong go bontšha gore o kgethilwe gore e be kgoši. Jehofa o ile a botša Samuele gore a tšhele makhura hlogong ya Saulo. E be e le makhura a kgethegilego ao a bego a nkga bose.
Saulo o be a sa nagane gore o swanelega go ba kgoši. O ile a botša Samuele a re: ‘Ke wa moloko wa Benjamini, e lego moloko o monyenyane kudu go meloko ya Isiraele. Ke ka baka la’ng o re ke tla ba kgoši?’ Jehofa o be a rata Saulo ka gobane o be a sa itire eka ke motho wa maemo le wa bohlokwa. Ke ka baka leo A ilego a mo kgetha gore e be kgoši.
Eupša Saulo e be e se modiidi goba motho wa maemo a tlase. O be a etšwa lapeng le le humilego, e le yo mobotse kudu e bile e le yo motelele. O be a feta batho bohle ka botelele Isiraeleng! Le gona o be a na le lebelo e bile e le senatla. Setšhaba se ile sa thabišwa ke gore Jehofa o be a kgethile Saulo gore e be kgoši. Sa goa ka moka sa re: “Anke kgoši e phele!”
Manaba a Baisiraele a be a le matla kudu. A be a sa dutše a tlaiša Baisiraele o šoro. Gateetee ka morago ga ge Saulo a dirilwe kgoši, Baamoni ba ile ba tla go lwa le bona. Eupša Saulo a kgoboketša madira a mantši gomme a fenya Baamoni bao. Se se ile sa dira gore setšhaba se thabišwe ke gore Saulo e be e le kgoši ya sona.
Ge nywaga e dutše e feta, Saulo o ile a etelela Baisiraele pele dintweng tše dintši tšeo go tšona ba ilego ba fenya manaba a bona. Le gona Saulo o be a na le morwa yo a nago le sebete yo a bego a bitšwa Jonathane. Jonathane o ile a thuša Baisiraele go fenya dintwa tše dintši. Bafilisita e be e sa dutše e le manaba a magolo a Baisiraele. Ka letšatši le lengwe, go ile gwa tla Bafilisita ba bantšintši go tlo lwa le Baisiraele.
Samuele o ile a botša Saulo gore a lete go fihlela a etla gore a tlo direla Jehofa sehlabelo goba go mo neela mpho. Eupša Samuele a diega go tla. Ka ge Saulo a be a boifa gore Bafilisita ba tla thoma ntwa, a dira sehlabelo ka boyena. Mafelelong ge Samuele a fihla, a botša Saulo gore ga se a kwa. Samuele o ile a re: ‘Jehofa o tla kgetha motho yo mongwe gore e be kgoši ya Isiraele.’
Ka moragonyana ga moo, Saulo o ile a se ke a kwa gape. Ka gona Samuele a re go yena: ‘Go kaone go kwa Jehofa go e na le go mo direla sehlabelo ka dinku tše di nonnego. Ka ge o se wa kwa Jehofa, yena o tlo go tloša gore o se sa ba kgoši ya Isiraele.’
Re ithuta thuto e botse go se. Re ithuta gore go bohlokwa kudu gore ka mehla re kwe Jehofa. Le gona re ithuta gore motho wa go loka go swana le ge Saulo a be a le bjalo mathomong, a ka fetoga a ba yo mobe. Le ka mohla ga re nyake go ba batho ba babe.
1 Samuele dikgaolo 9 go ya go 11; 13:5-14; 14:47-52; 15:1-35; 2 Samuele 1:23.
Dipotšišo
- Samuele o dira’ng mo seswantšhong, gona ka baka la’ng?
- Ke ka baka la’ng Jehofa a be a rata Saulo, gona e be e le motho wa mohuta mang?
- Leina la morwa wa Saulo e be e le mang, gomme ke eng seo morwa yoo a ilego a se dira?
- Ke ka baka la’ng Saulo a ile a dira sehlabelo go e na le go emela Samuele gore a tle a se dire?
- Ke dithuto dife tšeo re ka ithutago tšona pegong ya mabapi le Saulo?
Dipotšišo tša tlaleletšo
- Bala 1 Samuele 9:15-21 le 10:17-27.
Go ikokobetša ga Saulo go ile gwa mo thuša bjang gore a se ke a kitimela go galefela batho ba itšego bao ba ilego ba bolela ka yena ba mo nyatša? (1 Sam. 9:21; 10:21, 22, 27; Die. 17:27)
- Bala 1 Samuele 13:5-14.
Ke sebe sefe seo Saulo a ilego a se dira kua Giligala? (1 Sam. 10:8; 13:8, 9, 13)
- Bala 1 Samuele 15:1-35.
Ke sebe sefe se segolo seo Saulo a ilego a se dira tabeng ya mabapi le Agaga kgoši ya Baamaleke? (1 Sam. 15:2, 3, 8, 9, 22)
Saulo o ile a leka bjang go lokafatša ditiro tša gagwe gomme a phara batho ba bangwe molato? (1 Sam. 15:24)
Ke’ng seo re swanetšego go se ela hloko lehono ge re newa keletšo? (1 Sam. 15:19-21; Ps. 141:5; Die. 9:8, 9; 11:2)


text:
“Ruri ke Tsela e Mpsha ya go Ruta!”
SOO-JEONG, yo e lego moeletši wa tša thuto sekolong se se phagamego sa kua Korea Borwa, o bontšhitše klase ya gagwe dibidio tšeo a di tšerego Wepesaeteng ya jw.org. O re: “Ruri go a thabiša go bona tsela yeo barutwana ba arabelago ka yona ge ba bogetše bidio ya Mogwera wa Paale ke wa Mohuta Mang? Ge ba fetša go bogela bidio yeo ba ile ba hlalosa ka gore: ‘Ga se ra ka ra nagana ka segwera ka tsela yeo. Ruri ke tsela e mpsha ya go ruta!’ Ba bangwe ba boletše gore ba tla tsena Wepesaeteng ye nako le nako ge ba nyaka keletšo.” Soo-jeong o oketša ka gore: “Ke kgothaleditše bašomigotee gore ba bogele bidio yeo, gomme ba thabela go e diriša diklaseng tša bona.”
Bidio e nngwe yeo barutwana ba bantši kua Korea Borwa ba e thabelago ke ya dipopaye ya O ka Fenya Bomphenyašilo Ntle le go lwa. Mofahloši yo a šomago Mokgatlong wa go Thibela Bošoro bja Bafsa o bontšhitše klase ya barutwana bidio yeo. O itše: “Bidio ye e dira gore bana ba bantši ba tsepamiše kgopolo ka baka la mokgwa woo e hlamilwego ka wona. Go oketša moo, bidio yeo e a kgahliša ka ge e sa bontšhe feela ditsela tšeo ka tšona re ka lebeletšanago le bošoro eupša e bontšha gape le ditsela tšeo ka tšona re ka bo phemago.” Mokgatlo woo o ile wa kgopela tumelelo ya go diriša bidio ye ge o ruta dikolong tše dintši tša tlasana le tšeo di phagamego, ke moka o ile wa hwetša tumelelo. Balaodi ba maphodisa le bona ba diriša dibidio tšeo di hwetšwago go jw.org.
Ge e ba o se wa hlwa o tsena Wepesaeteng ya jw.org, ke ka baka la eng o sa dire bjalo? E bonolo go e diriša. O ka taonelouta mananeo a go theetšwa, dibidio, Beibele le dikgatišo tše dingwe tše dintši mahala.


text:
TABA YA LETLAKALA LA KA NTLE
O ka Phela Nako e Telele Gakaaka’ng?
HARRIET o hwile ka 2006, a na le nywaga e 175. Go ba gona, Harriet e be e se motho. E be e le khudu ya dihlakahlakeng tša Galapagos yeo e bego e dula serapeng sa diphoofolo sa Australia. Ge bophelo bja rena bo bapetšwa le bja khudu e bitšwago Harriet, yona e phetše nako e telele kudu. Eupša botelele bja bophelo bja yona bo be bo sa makatše ge bo bapetšwa le bja diphedi tše dingwe. Ela hloko mehlala e mengwe.
Banyakišiši ba kua Finland ba re kgopa ya diperela ya meetseng a se nago letswai e ka phela nywaga e 200.
Kgopa yeo e ikepelago santeng (kgopa ya lewatleng ya kgapetla e thata) gantši e phela nywaga e fetago e 100, e bile go ile gwa begwa gore e ka phela nywaga e fetago e 400.
Dihlare tše di fapafapanego, tše bjalo ka mophaene wa khoune ya boditsi, sehlare se segolo kudu sa sequoia le mehuta e mengwe ya mosiprese le ya sehlare sa spruce, di phela nywaga e dikete.
Eupša batho, bao ka kakaretšo ba lebelelwago e le mehuta e phagamego ya diphedi lefaseng, ba phela nywaga e 80 goba e 90 feela—le ge ka dinako tše dingwe re katana kudu go telefatša maphelo a rena!
O nagana’ng—na nywagasome e seswai goba go feta moo ke yona feela yeo re ka holofelago go e phela? Goba na go ka kgonega gore re phele nako e telele go feta yeo? Batho ba bantši ba nagana gore thutamahlale le thekinolotši ya tša kalafo e ka re thuša go phela nako e telele.
Na Thutamahlale e ka Thuša?
Thutamahlale e kgathile tema e kgolo kudu lefapheng la tša maphelo le thekinolotšing ya tša kalafo. Makasine wa Scientific American o re: “Batho ba mmalwa [kua United States] ba bolawa ke malwetši a fetelago goba mathata ao a bago gona ge motho a belega. Go hwa ga masea go fokotšegile ka tekanyo ya 75 lekgolong ga e sa le go tloga ka 1960.” Eupša thutamahlale ga se ya kgona gakaalo go telefatša bophelo bja batho. Kgatišo e nngwe ya Scientific American e re: “Le ge go fetile nywagasome e mentši go dirwa nyakišišo, botšofadi bo sa dutše bo sa kwešišege.” Lega go le bjalo, “bohlatse bo bontšha gore go tšofala go bakwa ke ge megato ya tshepedišo ya dikarolwana tša leabela tša kgolo ya motho di kgaotša go šoma ka tshwanelo.” Sehlogo seo se tšwela pele ka gore: “Ge e ba ruri botšofadi bo bakwa ke tshepedišo ya dikarolwana tša leabela, gona go a kwagala go nagana gore ka letšatši le lengwe bo ka thibelwa.”
“Le ge go fetile nywagasome e mentši go dirwa nyakišišo, botšofadi bo sa dutše bo sa kwešišege”
Ge borathutamahlale ba bangwe ba dutše ba nyakišiša dibaki tša botšofadi, go akaretša le malwetši ao a tswalanago le botšofadi, ba ile ba fetleka mekgwa ya morago bjale lefapheng la dikarolwana tša leabela leo le bitšwago epigenetics. Ge go bolelwa ka epigenetics (go laola go šoma ga dikarolwana tša leabela ntle le go fetoša tsebišo yeo e lego go tšona), go bolelwa ka’ng?
Disele tše di phelago di na le tsebišo e tšwago dikarolwaneng tša leabela, yeo e nyakegago gore go tšweletšwe disele tše difsa. Bontši bja tsebišo ye bo hwetšwa dikarolwaneng tša leabela, e lego polelwana yeo e šupago go DNA (deoxyribonucleic acid [dikarolwana tša leabela]) ka moka yeo e lego seleng. Lega go le bjalo, morago bjale, borathutamahlale ba sa tšwa go nyakišiša ka mo go tseneletšego ka dibopego tše dingwe tša seo se diregago ka gare ga sele—seo se bitšwa epigenome. Epigenetics ke nyakišišo e makatšago ya dibopego tša seo se diregago ka gare ga sele le phetogo yeo e bago gona ge go tswakwa dikhemikhale.
Dimolekule tše di bopago epigenome di fapane kgole le DNA. Le ge DNA e le bjalo ka llere la manyokenyoke, ge e le gabotse epigenome ke tshepedišo ya maswao a dikhemikhale ao a kgomaretšego go DNA. Mošomo wa epigenome ke’ng? Go etša mohlahli yo a hlahlago sehlopha sa mmino wa diletšo, epigenome e hlahla tsela yeo tsebišo ya dikarolwana tša leabela go DNA e tšweletšwago ka yona. Maswao a dimolekule a laola go šoma le go se šome ga dikarolwana tše tša leabela go ya ka seo se nyakwago ke disele le seo se diregago go di dikologa, go etša dijo, kgateletšego le diela tšeo e ka bago mpholo. Dilo tšeo di sa tšwago go utollwa tše di akaretšago epigenome di dirile gore go be le phetogo e kgolo tseleng yeo thutamahlale ya thutaphedi e lebelelwago ka gona, e lego thuto yeo e tswalanago le go laola go šoma ga dikarolwana tša leabela ntle le go fetoša tsebišo yeo e lego go tšona le malwetši a mangwe go akaretša le botšofadi.
Monyakišiši wa go šoma ga dikarolwana tša leabela ntle le go fetoša tsebišo yeo e lego go tšona e lego Nessa Carey o re: “[Go šoma ga dikarolwana tša leabela ntle le go fetoša tsebišo yeo e lego go tšona go] bonagala malwetšing a go swana le tšharakano ya monagano le bolwetši bja marapo mmogo le kankere le gore motho a dule a ekwa bohloko.” E bile “ruri go kgatha tema tabeng ya go tšofala ga motho.” Ka gona, nyakišišo yeo e dirilwego tabeng ya go šoma ga dikarolwana tša leabela ntle le go fetoša tsebišo yeo e lego go tšona e ka dira gore go hwetšwe dikalafo tšeo di ka kaonefatšago maphelo le go lwa le malwetši—go akaretša le kankere—ke moka gwa telefatšwa bophelo. Lega go le bjalo, ga bjale go sa letilwe. Carey o re: “Re sa kgomaretše mokgwa wa rena wa kgale [gore re lwantšhe botšofadi]” wa gore “eja merogo e mentši” o be “o itšhidulle kudu.”
Lega go le bjalo, ke ka baka la’ng batho ba itapiša gakaakaa gore ba telefatše bophelo? Ke ka baka la’ng re nyaka go phela ka mo go sa felego? Kuranta ya Brithania ya The Times e botšišitše gore: “Ke ka baka la’ng batho lefaseng ka bophara ba leka go hwetša mekgwa ya go phema go hwa, e ka ba ka go dumela tabeng ya go se hwe, tsogo, bophelo ka morago ga lehu goba go tswalwa gape ka mmele o mongwe?” Go etša ge re tla bona gona bjale, karabo e dira gore re bone gabotse sebaki sa kgonthe sa botšofadi.
Ke ka Baka la Eng re Nyaka go Phela ka mo go sa Felego?
Batho ba feditše nywaga e dikete ba kalokana le potšišo ye. Na go na le tlhaloso e kwagalago le e kgotsofatšago—yeo e dumelelanago le tsela yeo re bopegilego ka yona le kganyogo ya rena ya tlhago ya go nyaka go phela ka mo go sa felego? Batho ba dimilione ba ka araba ka mafolofolo ba re “ee”! Ka baka la’ng? Ka gobane ba hweditše dikarabo tše di kgotsofatšago kudu ka Beibeleng mabapi le tsela yeo motho a bopegilego ka yona.
Go tloga mathomong, Beibele e boletše phaa gore gaešita le ge batho ba swana le diphedi tše dingwe ka tsela e itšego, ge e le gabotse ba fapane kudu le tšona. Ka mohlala, go Genesi 1:27, re bala gore Modimo o bopile batho ka seswantšho sa gagwe. Ka kgopolo efe? Ka gore o re neile bokgoni bja go bontšha lerato, toka le bohlale. E bile ka ge e le Modimo yo a phelago ka mo go sa felego, o bjetše ka gare ga rena kganyogo ya go nyaka go phela ka mo go sa felego. Mmoledi 3:11 e re o “bjetše bosafelego dipelong le menaganong ya batho.”—The Amplified Bible.
Bohlatse bjo bo bonagalago bja gore go tloga mathomong batho ba be ba bopetšwe go phela nako e telele go feta kamoo re phelago ka gona bo ka bonwa matleng a bjoko, kudukudu bokgoni bja bjona bja go ithuta dilo. The Encyclopedia of the Brain and Brain Disorders e re bokgoni bja bjoko bja motho bja go gopola dilo tša kgale “bo bonagala bo se na mo bo gomago gona.” Go ba le bokgoni bjo bjalo go be go tla hola ka’ng ge e ba bo be bo ka se dirišwe? Ee, batho ba na le ditsela tše bohlokwa tša go bonagatša seo Modimo a bego a se rerile ka batho go tloga mathomong. Bjale ke ka baka la’ng re tšofala, re tlaišega le go hwa?
Lebaka Leo ka Lona re Tšofalago le go hwa
Monna le mosadi ba pele ba be ba na le mebele e phethagetšego le tokologo ya go ikgethela. Ka maswabi, ba ile ba diriša tokologo yeo gampe ka go rabela go Mmopi wa bona. * (Genesi 2:16, 17; 3:6-11) Go se kwe ga bona, goba sebe, go ba baketše letswalo leo le lego molato le manyami. E bile go ile gwa senya mebele ya bona, gwa dira gore ganyenyane-ganyenyane ba thome tsela e sa thibelegego yeo e lebišago lehung. Bakorinthe ba Pele 15:56 e re: “Lebolela le le tšweletšago lehu ke sebe.”
Ka baka la melao ya tlhago ya leabela, ditlogolo ka moka tša Adama le Efa di abetše go se phethagale le tshekamelo ya go dira sebe, goba go dira se se fošagetšego. Baroma 5:12 e re: “Ka baka leo go etša ge ka motho o tee sebe se tsene lefaseng gomme lehu la tsena ka sebe, ka go re’alo lehu le aparetše batho bohle gobane bohle ba dirile sebe.”
Go ya ka seo se lego ka mo godimo, re ka phetha ka gore’ng? Re ka phetha ka gore: Seo se tla tlišago bophelo bjo bo sa felego se ka se hwetšwe laporatoring. Ke Modimo feela yo a ka fedišago tshenyo yeo e bakilwego ke sebe. Eupša na o tla e fediša? Beibele e araba e sa dikadike ge e re “ee”!
“O tla Metša Lehu ka mo go sa Felego”
Modimo o šetše a dirile selo se bohlokwa kudu gore a fediše sebe le lehu. O rometše Jesu Kriste gore a tle a re hwele. Lehu la Jesu le ka re hola bjang? Jesu o belegwe a phethagetše e bile “ga se a ka a dira sebe.” (1 Petro 2:22) Ka baka leo, o be a na le tshwanelo ya go ka phela bophelo bjo bo sa felego le bjo bo phethagetšego e le motho. O ile a dira’ng ka bophelo bja gagwe bjo bo phethagetšego? O ile a bo gafa ka go rata gore a lefelele dibe tša rena. Ee, Jesu o gafile bophelo bja gagwe “gore e be topollo bakeng sa ba bantši.” (Mateo 20:28) Go se go ye kae, topollo yeo e tla šoma ka botlalo go rena. Seo se ka go hola bjang? Ela hloko mangwalo a:
“Modimo o ratile lefase kudu mo a ilego a gafa Morwa wa gagwe yo a tswetšwego a nnoši gore yo mongwe le yo mongwe yo a dumelago go yena a se ke a fedišwa, eupša a be le bophelo bjo bo sa felego.”—Johane 3:16.
“O tla metša lehu ka mo go sa felego, gomme Mmuši Morena Jehofa o tla phumola megokgo difahlegong ka moka.”—Jesaya 25:8.
“Lehu ke lenaba leo le tlago go fedišwa mafelelong.”—1 Bakorinthe 15:26.
“Tente ya Modimo e bathong . . . O tla phumola megokgo ka moka mahlong a bona gomme lehu le ka se hlwe le sa ba gona.”—Kutollo 21:3, 4.
O ka phela nako e telele gakaaka’ng? Karabo ya Beibele e kwagala gabotse gomme e re: Batho ba ka ba le kholofelo ya go phela ka mo go sa felego—kholofelo yeo e tla phethagatšwa ka morago ga ge Modimo a hlwekišitše lefase ka go tloša bobe ka moka. (Psalme 37:28, 29) Jesu o be a naganne ka kholofelo yeo ge a be a botša monna yo a bego a kokotetšwe kgauswi le yena gore: “O tla ba le nna Paradeiseng.”—Luka 23:43.
Ee, kganyogo ya motho ya go nyaka go phela ka mo go sa felego e a kwagala e bile ke ya tlhago. Modimo o re bopile ka tsela yeo! Go oketša moo, o tla kgotsofatša kganyogo yeo. (Psalme 145:16) Lega go le bjalo, le rena re swanetše go kgatha ya rena tema. Ka mohlala, re swanetše go ba le tumelo go Modimo. Baheberu 11:6 e re: “Ka ntle le tumelo go kgahliša Modimo gabotse ga go kgonege, gobane yo a batamelago Modimo o swanetše go dumela gore o gona le gore e ba moputsi wa bao ba mo tsomago ka phišego.” Tumelo e bjalo ga se ya go fo ba madumelatšohle eupša ke kgodišego e kwagalago yeo e theilwego tsebong e nepagetšego ya Beibele. (Baheberu 11:1) Ge e ba o ka rata go ba le tumelo e bjalo, hle boledišana le Dihlatse tša Jehofa tša lefelong la geno goba o ye Wepesaeteng ya rena ya www.jw.org/nso.
^ ser. 21 Borabele bja Adama le Efa bo ile bja tsoša kgang e kgolo ya boitshwaro yeo e akaretšago Modimo. Kgang ye, yeo e bontšhago gore Modimo o kgotleletše bokgopo ka nakwana, e ahlaahlwa kgatišong ya go ithuta Beibele ya Ke Eng Seo ge e le Gabotse Beibele e se Rutago? O ka e bala Inthaneteng go www.jw.org/nso.
Ithute ka mo go oketšegilego
Disele tša Gago
—Makgobapuku ao a Phelago!
Ke’ng seo se dirilego gore borathutamahlale bao ba hlomphegago ba se sa dumela thutong ya tlhagelelo?


text:
Na o tla Ikgafa ka Baka la Mmušo?
“Modimo o rata monei yo a neago ka go hlalala.”—2 BAKOR. 9:7.
1. Batho ba bantši ba dira boikgafo bofe, gona ka baka la’ng?
BATHO ba dira boikgafo bakeng sa dilo tšeo ba bonago di le bohlokwa. Batswadi ba gafa nako ya bona, tšhelete le matla go hola bana ba bona. Ge dithaka tša bona di bapala e bile di ipshina ka bophelo, bafsa bao ba nyakago go ipona ka letšatši le lengwe ba emela naga ya gabo bona dipapading tša di-Olympic ba fetša diiri tše dintši letšatši le letšatši ba itlwaetša ka thata. Jesu le yena o ile a ikgafa bakeng sa dilo tšeo di bego di le bohlokwa go yena. O be a sa nyake dilo tša manobonobo, e bile ga se a ka a ba le bana. Go e na le moo, o ile a kgetha go tšwetša pele dikgahlego tša Mmušo. (Mat. 4:17; Luka 9:58) Balatedi ba gagwe le bona ba ile ba gafa dilo tše dintši kudu e le gore ba thekge Mmušo wa Modimo. Go tšwetšwa pele ga Mmušo woo e be e le gabohlokwa kudu go bona moo ba ilego ba ikgafa e le gore ba tšee karolo ka botlalo go thekga Mmušo woo. (Mat. 4:18-22; 19:27) Ka gona re ka ipotšiša gore: ‘Selo sa bohlokwa bophelong bja ka ke’ng?’
2. (a) Ke boikgafo bofe bjoo Bakriste ka moka ba therešo ba swanetšego go bo dira? (b) Ke boikgafo bofe bjo bongwe bjoo ba bangwe ba kgonago go bo dira?
2 Go na le dilo tše dingwe tšeo Bakriste ka moka ba therešo ba swanetšego go ikgafa ka baka la tšona gomme di bohlokwa gore re dule re na le tswalano e botse le Jehofa le go e kgomarela. Di akaretša go gafa nako ya rena le matla gore re rapele, re bale Beibele, re sware borapedi bja lapa, re be gona dibokeng le tirelong ya tšhemo. * (Josh. 1:8; Mat. 28:19, 20; Baheb. 10:24, 25) Ka baka la maiteko a rena le tšhegofatšo ya Jehofa, modiro wa boboledi o gola ka lebelo le legolo gomme batho ba bantši ba tšwela pele ba kgeregela “[thabeng] ya ntlo ya Jehofa.” (Jes. 2:2) Ba bantši ba thekga mediro ya Mmušo ka go ikgafa gore ba hlankele Bethele, ba thuše ka go agwa ga Diholo tša Mmušo le tša Kopano, go rulaganya dikopano goba go thuša modirong wa tlhakodišo ge go tšweletše dikotsi tša tlhago. Ga se tlamo gore re dire mediro ye gore re tle re hwetše bophelo bjo bo sa felego eupša e bohlokwa e le gore re thekge dikgahlego tša Mmušo.
3. (a) Re holega bjang ge re ikgafa ka baka la Mmušo? (b) Ke dipotšišo dife tšeo re swanetšego go ipotšiša tšona?
3 Lehono go tloga go nyakega gore re thekge Mmušo ka mafolofolo. Go a thabiša go bona gore ba bantši ba ikgafa ka go rata bakeng sa Jehofa. (Bala Psalme 54:6.) Moya o bjalo wa boikgafo o re tlišetša lethabo le legolo ge re dutše re letetše go tla ga Mmušo wa Modimo. (Doit. 16:15; Dit. 20:35) Lega go le bjalo, ka moka ga rena re swanetše go itlhahlobišiša. Na go na le ditsela tše dingwe tšeo ka tšona re ka ikgafago kutšwanyana ka baka la Mmušo? Re diriša bjang nako ya rena, tšhelete, matla le bokgoni bja rena? Ke dilo dife tšeo re sa swanelago go di hlokomologa? Anke re ahlaahleng mohlala woo re ka o ekišago ge re dira boikgafo bjo bjalo, ka go re’alo ra oketša lethabo la rena.
DIHLABELO ISIRAELENG YA BOGOLOGOLO
4. Baisiraele ba be ba holega bjang ge ba dira dihlabelo?
4 Baisiraele ba mehleng ya bogologolo ba be ba swanetše go neela dihlabelo gore ba lebalelwe dibe. Setšhaba se be se swanetše go neela dihlabelo gore Jehofa a se amogele. Tše dingwe e be e le tlamo, mola tše dingwe e be e le tša boithaopo. (Lef. 23:37, 38) Motho o be a ka neela Jehofa sebego se se feletšego sa go fišwa e le sa boithaopo, goba e le mpho. Mohlala o mogolo wa go neela dihlabelo ke wa ge tempele e be e kgakolwa mehleng ya Solomone.—2 Dikor. 7:4-6.
5. Ke tokišetšo efe yeo Jehofa a ilego a e direla badiidi?
5 Jehofa ka lerato o ile a kwešiša gore batho ba be ba ka se neele dihlabelo tša go lekana, e bile o be a nyaka gore yo mongwe le yo mongwe a neele ka mo a kgonago ka gona. Molao wa Jehofa o be o laetše gore madi a phoofolo a tšhollwe, e lego seo se bego se swantšhetša “moriti wa dilo tše dibotse tše di tlago go tla” ka Morwa wa gagwe Jesu. (Baheb. 10:1-4) Lega go le bjalo, Jehofa o be a fetoga le maemo go dirišweng ga molao. Ka mohlala, Modimo o be a amogela sehlabelo sa maebakgorwana ge motho a be a sa kgone go neela ka seruiwa sa mohlape wa gagwe. Ka gona, gaešita le badiidi ba be ba kgona go neela Jehofa dihlabelo ba thabile. (Lef. 1:3, 10, 14; 5:7) Le ge diphoofolo tšeo di bego di neelwa di be di sa swane, fela go be go na le dilo tše pedi tšeo motho yo a neelago dihlabelo tša boithaopo a bego a swanetše go di dira.
6. Go be go nyakega gore motho a dire’ng pele a tliša sehlabelo, gona seo se be se le bohlokwa gakaaka’ng?
6 Sa pele, motho yoo o be a swanetše go tliša sehlabelo se sekaonekaone. Jehofa o ile a botša setšhaba gore dihlabelo ka moka di be di swanetše go hloka bosodi e le gore setšhaba se “amogelwe.” (Lef. 22:18-20) Ge e ba phoofolo e be e na le bosodi, Jehofa o be a ka se e amogele e le sehlabelo. Sa bobedi, motho yoo a bego a neela sehlabelo o be a swanetše go hlweka le go hloka bosodi. Ge e ba a be a se a hlweka, o be a swanetše go tliša sebego sa sebe goba sebego sa molato gore a boele a hlweke mahlong a Jehofa pele a ka tliša sebego sa gagwe sa boithaopo. (Lef. 5:5, 6, 15) Se se be se le bohlokwa kudu. Jehofa o be a laetše gore motho yo a ka jago sehlabelo sa mohlakanelwa, seo se bego se akaretša dibego tša boithaopo a se a hlweka, a bolawe. (Lef. 7:20, 21) Ka lehlakoreng le lengwe, ge motho yo a bego a tliša sebego a hlwekile mahlong a Jehofa gomme sebego seo le sona se se na bosodi, o be a tla thaba le go kgotsofala.—Bala 1 Dikoronika 29:9.
KAMOO RE IKGAFAGO KA GONA LEHONO
7, 8. (a) Ba bantši ba thabišwa ke’ng ge ba ikgafa ka baka la Mmušo? (b) Ke dilo dife tšeo re ka di gafago?
7 Le lehono ba bantši ba a ikgafa tirelong ya Jehofa gomme seo se a mo thabiša. Go hlankela bana babo rena go a re thabiša. Ngwanabo rena yo mongwe yo a thušago go aga Diholo tša Mmušo le go thuša bao ba hlagetšwego ke dikotsi tša tlhago o re go thata go hlalosa lethabo leo a bago le lona ge a dira mediro ye. O re: “Go bona bana babo rena le dikgaetšedi ba thabile e bile ba hloka mantšu a go leboga go ba le Holo e mpsha ya Mmušo goba ge re ba thuša ge ba wetšwe ke dikotsi tša tlhago go bontšha gore re dira modiro o bohlokwa.”
8 Go tloga kgale mokgatlo wa Jehofa wa mehleng yeno o dutše o tsoma dibaka tša go thekga modiro wa gagwe. Ka 1904, Ngwanabo rena C. T. Russell o ile a ngwala gore: “Yo mongwe le yo mongwe o swanetše go itebelela e le yo a kgethilwego ke Morena go ba molaki wa nako ya gagwe ka noši, matla a gagwe, tšhelete ya gagwe le dilo tše dingwe, gomme yo mongwe le yo mongwe o swanetše go tsoma go diriša ditalente tše go ya kamoo a kgonago ka gona gore a tumiše Mong wa gagwe.” Le ge Jehofa a re šegofatša kudu, re swanetše go ikgafa ge re nyaka go mo direla selo se itšego. (2 Sam. 24:21-24) Na re ka diriša gakaone dilo tšeo re nago le tšona?
9. Ge re diriša nako ya rena, ke molao ofe wa motheo woo Jesu a boletšego ka ona go Luka 10:2-4 woo re ka o dirišago?
9 Nako ya rena. Go nyakega nako e ntši le maiteko a magolo gore go fetolelwe dikgatišo tša rena le go di gatiša, go aga mafelo a borapedi, go rulaganya dikopano, go thuša medirong ya tlhakodišo le go kgatha tema medirong e mengwe ya bohlokwa. Nako ga e gona. Jesu o boletše molao wa motheo woo o ka re thušago. Ge a be a roma barutiwa ba gagwe tšhemong, o ile a ba botša gore ‘ge ba le tseleng ba se ke ba ja nako ge ba dumediša.’ (Luka 10:2-4) Ke ka baka la’ng Jesu a ile a ba nea ditaelo tše bjalo? Seithuti se sengwe sa Beibele se itše: “Ge batho ba ka Bohlabela ba be ba dumedišana, ba be ba sa fo koba dihlogo ganyenyane goba go dumedišana ka matsogo go swana le rena, eupša bona [ba be ba] gokarelana gantši, ba koba dihlogo leboelela gaešita le go khunama ka matolo. Se se be se eja nako e ntši.” Jesu o be a sa kgothaletše balatedi ba gagwe go hloka mekgwa. Go e na le moo, o be a ba thuša gore ba bone gore nako e ile le gore ba be ba swanetše go diriša nako yeo e ba šaletšego go dira dilo tša bohlokwa kudu. (Baef. 5:16) Na re ka diriša molao wo wa motheo e le gore re be le nako e oketšegilego ya go thuša modirong wa Mmušo?
10, 11. (a) Meneelo ya rena ya modiro wa lefase ka bophara e dirišwa ka ditsela dife tše dingwe? (b) Ke molao ofe wa motheo wo o lego go 1 Bakorinthe 16:1, 2 woo o ka re thušago?
10 Tšhelete ya rena. Go nyakega tšhelete e ntši go thekga mediro ya Mmušo. Ngwaga le ngwaga go dirišwa diranta tše dimilione go hlokomela balebeledi ba basepedi, babulamadibogo ba ba kgethegilego le baromiwa. Ga e sa le go tloga ka 1999, go agilwe Diholo tša Mmušo tša ka godimo ga tše 24 500 dinageng tšeo di diilago. Lega go le bjalo, go sa nyakega Diholo tša Mmušo tše e ka bago tše 6 400. Kgwedi le kgwedi go gatišwa dikopi tše dimilione tše 100 tša dimakasine tša Morokami le Phafoga! Modiro wo ka moka o thekgwa ka meneelo ya lena ya boithatelo.
11 Moapostola Paulo o boletše molao wa motheo woo re swanetšego go o latela ge re nyaka go neela. (Bala 1 Bakorinthe 16:1, 2.) O ile a budulelwa go kgothaletša bana babo ba Korinthe gore ba se ke ba emela beke e fela go bona gore ba šetše ka bokae, eupša o ile a ba botša gore ba beele tšhelete e itšego ka thoko mathomong a beke go ya kamoo ba bego ba kgona ka gona. Go etša lekgolong la pele la nywaga, bana babo rena le dikgaetšedi lehono ba rulaganya e sa le pele gore ba tlo neela ka bokae go ya kamoo ba kgonago ka gona. (Luka 21:1-4; Dit. 4:32-35) Jehofa o tšeela godimo moya o bjalo wa go fa.
12, 13. Ke dilo dife tšeo di ka šitišago ba bangwe go neela ka matla a bona le bokgoni, eupša Jehofa o tla ba thuša bjang?
12 Matla a rena le bokgoni. Jehofa o a re thekga ge re diriša matla a rena le bokgoni ka baka la Mmušo. O holofeditše gore o tla re thuša ge re lapa. (Jes. 40:29-31) Na re ikwa eka bokgoni bja rena ga se selo go ka thuša modirong wa gagwe? Na re ipotša gore go na le bao ba ka o dirago gakaone? Gopola gore Jehofa a ka oketša bokgoni bja tlhago bja motho le ge e le ofe, go etša ge a ile a dira bjalo ka Betsalele le Oholiaba.—Ek. 31:1-6; bona seswantšho seo se lego mathomong a sehlogo.
13 Jehofa o re kgothaletša gore re se ke ra lesa go neela ka sohle seo re ka se kgonago. (Die. 3:27) Ge go be go tsošološwa tempele, Jehofa o ile a botša Bajuda ba kua Jerusalema gore ba naganišiše ka seo se bego se ba šitiša go tsošološa tempele. (Hag. 1: 2-5) Ba ile ba šitišega gomme ba kgaotša go tsošološa tempele. Re swanetše go ipotšiša ge e ba dilo tšeo re di etišago pele di dumelelana le thato ya Jehofa. Na re ka ‘šetša ditsela tša rena’ gore re tšee karolo ka botlalo modirong wa Mmušo mehleng ye ya bofelo?
GO IKGAFA KAMOO RE KA KGONAGO KA GONA
14, 15. (a) Mohlala wa bana babo rena bao ba diilago o re kgothatša bjang? (b) Re swanetše go ikemišetša go dira’ng?
14 Batho ba bantši ba dula dinageng tšeo tlaišego le bodiidi di iphilego matla. Mokgatlo wa rena o katanela go ‘tlatša’ goba go thuša bana babo rena ba dinageng tše bjalo. (2 Bakor. 8:14) Lega go le bjalo, gaešita le bana babo rena bao ba se nago sa bona ba tšeela godimo tokelo ya go neela. Jehofa o thaba kudu ge bao ba diilago ba tutueletšega go nea ka go hlalala.—2 Bakor. 9:7.
15 Nageng e nngwe yeo e diilago kudu Afrika, bana babo rena ba bangwe ba rekiša tše dingwe tša ditšweletšwa tšeo ba di bunnego dirapaneng tša bona e le gore ba thekge modiro wa Mmušo. Yona nageng yeo, go be go dirilwe dithulaganyo tša go aga Holo ya Mmušo yeo e bego e tloga e nyakega. Bana babo rena le dikgaetšedi ba moo ba be ba nyaka go tsenya letsogo. Lega go le bjalo, modiro wa go aga o be o tlo dirwa sehleng sa go lema. Ka ge ba be ba tloga ba nyaka go thuša, ba be ba thoma ka go aga Holo ya Mmušo mosegare ke moka mantšiboa ba eya mašemong go yo lema. A moya o mobotse gakaakaang wa boikgafo! Se se re gopotša ka bana babo rena ba lekgolong la pele la nywaga ba kua Matsedonia. Le ge ba be ba aparetšwe ke ‘bodiidi bjo bogolo,’ ba ile ba kgopela ka go lopa gore le bona ba be le tokelo ya go ntšha meneelo. (2 Bakor. 8:1-4) Ka mo go swanago, eka yo mongwe le yo mongwe wa rena a ka neela ka go ‘lekana le tšhegofatšo yeo Jehofa a mo šegofaditšego ka yona.’—Bala Doiteronomio 16:17.
16. Re ka dira’ng go kgonthišetša gore Jehofa o amogela tirelo ya rena ya boikgafo?
16 Lega go le bjalo, go na le seo re swanetšego go se ela hloko. Go etša Baisiraele ba bogologolo, le rena re swanetše go kgonthišetša gore tirelo ya rena ya boikgafo e a amogelega go Modimo. Ke’ng seo se ka dirago gore e se amogelege? Ga se ra swanela go lebala gore malapa a rena le go hlankela Jehofa di tla pele. Go gafa nako ya rena le go nea ba bangwe dilo tšeo re nago le tšona ga se gwa swanela go re šitiša go hlokomela malapa a rena moyeng le nameng. Go sego bjalo, re tla ba re neela ka seo re se nago sona. (Bala 2 Bakorinthe 8:12.) Go oketša moo, re swanetše go itlhokomela moyeng. (1 Bakor. 9:26, 27) Lega go le bjalo, kgodišega gore ge re phela ka go dumelelana le ditekanyetšo tša Beibele, tirelo ya rena ya boikgafo e tla re thabiša le go re kgotsofatša, e bile e tla “amogelega ka mo go kgethegilego” go Jehofa.
BOIKGAFO BJA RENA BO TŠEELWA GODIMO KUDU
17, 18. Re ikwa bjang ka bao ba ikgafago ka baka la Mmušo, gona ke’ng seo ka moka ga rena re swanetšego go naganišiša ka sona?
17 Bana babo rena ba bantši ba ‘itšholla bjalo ka sebego sa dino’ tirelong ya bona go thekga mediro ya bohlokwa ya Mmušo. (Bafil. 2:17) Re leboga kudu bao ba bontšhago moya o bjalo wa go fa. Le gona re reta moya wa boikgafo wa basadi le bana ba bana babo rena bao ba etelelago pele medirong ya Mmušo.
18 Go nyakega mo gontši go thekga modiro wa Mmušo. Anke ka moka ga rena re rapele le go naganišiša kamoo re ka tšeago karolo ka botlalo. O tla hwetša ditšhegofatšo tše dintši gona bjale gomme ya ba tše dintši le go feta “tshepedišong e tlago ya dilo.”—Mar. 10:28-30.
^ ser. 2 Bona sehlogo seo se rego, “Direlang Jehofa Dihlabelo ka Moya ka Moka” ka go tokollo ya Morokami wa January 15, 2012, matlakala 21-25.


text:
BAFSA BA A BOTŠIŠA
Na ke Phošo Gore Batho ba Bong bjo bo Swanago ba Ratane?
David yo a nago le mengwaga e 23 o re: “Ge ke dutše ke gola, e nngwe ya dilo tše di bego di nthatafalela e be e le go lwantšhana le go ikwa ke kgahlegela batho ba bong bjo bo swanago le bja ka. Ke be ke nagana gore e be e no ba selo sa nakwana, eupša le gona bjale ke sa ikwa ka tsela yeo.”
David ke Mokriste yo a nyakago go kgahliša Modimo. Na a ka kgona go kgahliša Modimo ge e ba a ikwa a kgahlegela batho ba bong bjo bo swanago le bja gagwe? Modimo o lebelela bjang batho bao ba ratanago le batho ba bong bjo bo swanago le bja bona?
Ke eng seo Beibele e se bolelago?
Tsela yeo batho ba lebelelago batho bao ba ratanago le batho ba bong bjo bo swanago le bja bona e ka fapana go ya ka ditšo goba go ya ka mehla yeo batho ba phelago go yona. Eupša Bakriste ga ba laolwe ke dikgopolo tše di tumilego goba “go išwa kua le kua ke phefo e nngwe le e nngwe ya thuto.” (Baefeso 4:14) Go e na le moo, ba lebelela boitshwaro bja go ratana ga batho ba bong bjo bo swanago (le boitshwaro le ge e le bofe bjo bongwe) ka tsela yeo bo hlaloswago ka Beibeleng.
Melao ya Beibele ya mabapi le go ratana ga batho ba bong bjo bo swanago e kwagala gabotse. Lentšu la Modimo le re:
“O se ke wa robala le motho yo motona ka tsela yeo o robalago le mosadi ka yona.”
—Lefitiko 18:22.
“Modimo [o] ba [gafetše] dikganyogong tše di hlabišago dihlong tša go robala ga monna le mosadi, gobane le ba batshadi ba bona ba fetošitše tsela ya bona ya tlhago gore e be e fapanego le tlhago.”
—Baroma 1:26.
“Le se ke la timetšwa. Ge e le diotswa goba barapedi ba medimo ya diswantšho goba dihlotlolo goba banna ba ba boloketšwego merero yeo e sego ya tlhago goba banna ba ba robalago le banna, goba mahodu goba batho ba megabaru goba matagwa goba ba maroga goba bahlakodi ba ka se je bohwa bja mmušo wa Modimo.”
—1 Bakorinthe 6:9, 10.
Melao ya Modimo e diretšwe batho ka moka, e ka ba bao ba ratago batho ba bong bjo bo swanago le bja bona goba bao ba ratago batho ba bong bjo bo sa swanego le bja bona. Ge e le gabotse, batho ka moka ba swanetše go ba le boitshwaro e le gore ba se ke ba dira dilo tšeo di sa kgahlišego Modimo.
Na seo se bolela gore . . . ?
Na seo se bolela gore Beibele e re ruta gore re hloye di-gay?
Aowa. Ge e le gabotse, Beibele ga e re rute gore re hloye motho le ge e le ofe, e ka ba e le gay goba e se yona. Eupša e re botša gore re ‘phegelele khutšo le batho bohle,’ go sa šetšwe tsela yeo ba phelago ka yona. (Baheberu 12:14) Ka gona, ke phošo go tlaiša batho bao ba ratanago le batho ba bong bjo bo swanago le bja bjona, go ba hloya goba go ba swara ka tsela le ge e le efe e mpe.
Na seo se bolela gore Bakriste ba swanetše go lwantšhana le melao yeo e dumelelago batho ba bong bjo bo swanago gore ba nyalane?
Beibele e re botša gore molao wa Modimo ka lenyalo ke gore monna a nyalane le mosadi. (Mateo 19:4-6) Lega go le bjalo, melao ya batho tabeng ya gore batho ba bong bjo bo swanago ba nyalane e theilwe dipolotiking e sego boitshwarong bjo bobotse. Beibele e botša Bakriste gore ba se ke ba thekga dipolotiki. (Johane 18:36) Ka baka leo, ga ba thekge goba ba lwantšhana le melao ya mmušo ya mabapi le go nyalana ga batho ba bong bjo bo swanago goba go ratana ga bona.
Eupša go thwe’ng ge e ba . . . ?
Eupša go thwe’ng ge e ba gona bjale motho yo mongwe a ratana le motho wa bong bjo bo swanago le bja gagwe? Na motho yoo a ka fetoga?
Ee. Ge e le gabotse, ba bangwe lekgolong la pele la nywaga ba ile ba fetoga! Ka morago ga gore Beibele e bolele gore bao ba ratanago le batho ba bong bjo bo swanago le bja bona ba ka se je bohwa bja Mmušo wa Modimo, e re: “Seo ke se ba bangwe ba lena le bego le le sona.”
Na seo se bolela gore batho bao ba tlogetšego go ratana le batho ba bong bjo bo swanago le bja bona, le ganyenyane ga ba sa ikwa ba nyaka go dira dilo tšeo ba bego ba di dira? Aowa. Beibele e re: “Le apare semelo se sefsa seo ka tsebo e nepagetšego se mpshafatšwago.” (Bakolose 3:10) Go dira diphetogo bophelong ga go fele.
Eupša motho a ka dira’ng ge e ba a nyaka go phela ka melao ya Modimo eupša a sa ikwa a rata batho ba bong bjo bo swanago le bja gagwe?
Go no swana le maikwelo le ge e le afe, motho a ka kgetha gore o dira eng ka tsela yeo a ikwago ka yona. Bjang? Beibele e re: “Tšwelang pele le sepela ka moya gomme le ka se ke la phetha kganyogo ya nama le gatee.”
Temana yeo ga e re motho a ka se be le kganyogo ya nama. Go e na le moo, ge motho yoo a tiiša tswalano ya gagwe le Modimo ka go dula a bala Beibele le go rapela, a ka kgona go lwantšhana le dikganyogo tše di fošagetšego.
David yoo go boletšwego ka yena mathomong o hweditše gore seo ke therešo
Ge re phela ka go dumelelana le melao ya Jehofa, re hwetša lethabo. Re kgodišegile gore ‘e lokile, e thabiša pelo,’ e bile “go [e] lota go na le moputso o mogolo.”
Ithute ka mo go oketšegilego
Na Lenyalo e fo ba Tlemo ya Segwera?
Ithute kamoo dikarolo tšeo Modimo a di abetšego monna le mosadi lenyalong di ka ba thušago gore ba atlege le go thaba.


text:
RUTA BANA BA GAGO
Re ka Ithuta Eng go Sesenyi?
Sesenyi seo re ka ithutago go sona ke seo o bonago Jesu a bolela le sona mo seswantšhong. Sesenyi seo se itsholela bosenyi bja sona. Se kgopela Jesu gore: “O nkgopole ge o tsena Mmušong wa gago.” Ga bjale ka ge o bona mo seswantšhong, Jesu o bolela le sesenyi seo. Na o tseba gore Jesu o re’ng go sona?— * Jesu o se holofetša gore: “Ruri ke go botša lehono, o tla ba le nna Paradeiseng.”
O nagana gore Paradeise e tla ba bjang?— Go kgonthišetša gore re hwetša karabo e nepagetšego, anke re bolele ka Paradeise yeo Modimo a bego a e diretše monna le mosadi ba pele, e lego Adama le Efa. Paradeise yeo e be e le kae? Na e be e le legodimong goba e le lefaseng?—
O nepile ge e ba o re e be e le lefaseng. Ka gona ge e ba re nagana ka sesenyi se le “Paradeiseng,” re swanetše go nagana ka sona se phela gona mo lefaseng ge le fetošwa paradeise. Paradeise yeo e tla ba bjang?— Anke re bone.
Ka morago ga gore Jehofa Modimo a bope batho ba babedi ba mathomo, Adama le Efa, Beibele e re o ile a ba bea paradeiseng gona mo lefaseng. E be e bitšwa “serapa [sa] kua Edene.” Na o kgona go nagana kamoo “serapa [sa] kua Edene” se bego se le botse ka gona?— Ruri, e be e le lefelo le le kgahlišago le le lebotse kudu leo go ka phelwago go lona leo lehono go sego yo a kilego a le bona!
O nagana eng? Na Jesu o tla ba lefaseng le sesenyi seo se ilego sa itsholela dibe tša sona?
Ke therešo gore sesenyi se se dirile dilo tše mpe kudu. Eupša le batho ba bangwe ba dimilione bao ba ilego ba phela lefaseng ba dirile dilo tše mpe. Lega go le bjalo, ba bantši ba bona ba dirile dilo tše mpe ka ge ba se ba ka ba rutwa ka Jehofa le seo a bego a nyaka ba se dira.
Ka gona batho ba bjalo, ba tla tsošetšwa bophelong Paradeise gona mo lefaseng, go akaretša le sesenyi seo Jesu a boletšego le sona ge ba be ba fegilwe koteng. Ba tla rutwa seo thato ya Modimo e lego sona. Ka gona ba tla ipontšha ge e ba ba rata Jehofa.
Na o tseba gore ba ka bontšha seo bjang?— Ka go dira seo Modimo a nyakago ba se dira. Ka gona, e tla ba mo go thabišago gakaakang go phela Paradeiseng le go ba le batho bao ba ratago Jehofa e bile ba ratana seng sa bona!
Bala ka Beibeleng ya gago
^ ser. 3 Ge e ba o bala le ngwana, thaladi ke ya go go gopotša gore o khutše gomme o kgothaletše ngwana go ntšha sa mafahleng.


text:
Karolo 3
Batho ba Phologa Meetse-fula
Modimo o fediša lefase le kgopo eupša o phološa Noa le lapa la gagwe
GE BATHO ba oketšega, sebe le bokgopo di ile tša phatlalala lefaseng ka lebelo. Henoge, yo a bego a hlankela a nnoši bjalo ka moporofeta, o ile a lemoša batho gore ka letšatši le lengwe Modimo o tlo fediša batho ba kgopo. Lega go le bjalo, bobe bo ile bja tšwela pele gomme bja gakala. Barongwa ba bangwe ba ile ba rabela kgahlanong le Jehofa ka go tlogela maemo a bona a legodimong, ba apara mebele ya go swana le ya batho gomme ka megabaru ba itšeela barwedi ba batho gore e be basadi ba bona. Manyalo a ao e sego a tlhago a ile a tšweletša bana bao ba nago le matla a sa tlwaelegago—bo-mphenyašilo ba ditšitširipa bao ba bitšwago Banefilimi bao ba ilego ba dira gore lefase le tlale dintwa le tšhollo ya madi. Modimo o ile a kwa bohloko kudu ge a bona tlholo ya gagwe ya lefaseng e senywa.
Ka morago ga lehu la Henoge, go ile gwa tšwelela monna yo mongwe yo a bego a fapane le batho bao ba kgopo. Leina la gagwe e be e le Noa. Yena le lapa la gagwe ba ile ba leka go dira seo se bego se lokile mahlong a Modimo. Ge Modimo a be a dira phetho ya go fediša batho ba kgopo ba mehleng yeo, o be a nyaka go šireletša Noa le diphoofolo tša lefase. Ka gona, Modimo o ile a botša Noa gore a age areka—sekepe se segolo sa khutlonnethwi. Ka go yona, Noa le lapa la gagwe ba be ba tlo šireletšwa gotee le diphoofolo tše dintši tše fapa-fapanego nakong ya meetse-fula a lefase ka bophara ao a bego a tla tla. Noa o ile a kwa Modimo. Ka nywaga-some yeo a e feditšego a aga areka, Noa gape e be e le “mmoledi wa toko.” (2 Petro 2:5) O ile a lemoša batho ka Meetse-fula a tlago, eupša ba ile ba mo hlokomologa. Nako e ile ya tla ya gore Noa le lapa la gagwe gotee le diphoofolo ba tsene ka arekeng. Ge ba tsene, Modimo o ile a tswalela mojako. Pula e ile ya na.
Pula e kgolo e ile ya na ka matšatši a 40 le mašego a 40 go fihla ge lefase ka moka le khupeditšwe ke meetse. Batho ba babe ba be ba fedišitšwe. Dikgwedi ka morago, ge meetse a be a nwelela, areka e ile ya ema thabeng. Nakong ya ge batho ba ka kgona go tšwa ka arekeng, ba be ba feditše ngwaga ka moka ba le ka go yona. E le go bontšha tebogo, Noa o ile a direla Jehofa sehlabelo. Modimo o ile a araba ka go kgonthišetša Noa le lapa la gagwe gore A ka se ke a tliša meetse-fula gape lefaseng bakeng sa go fediša dilo ka moka tšeo di phelago. Jehofa o ile a dira gore go be le molalatladi e le kgonthišetšo e ka bonwago, kgopotšo ya kholofetšo ya gagwe e homotšago.
Ka morago ga Meetse-fula, Modimo o ile a nea batho ditaelo tše difsa. O ile a ba dumelela go ja nama ya diphoofolo. Lega go le bjalo, o ile a ba iletša go ja madi. O ile a ba a laela ditlogolo tša Noa gore di phatlalale le lefase, eupša tše dingwe tša tšona di ile tša gana. Ka tlase ga boetapele bja monna yo a bitšwago Nimirode, batho ba ile ba ba ngatana e tee gomme ba thoma go aga tora motseng wa Babele, woo ka morago o ilego wa bitšwa Babilona. Maikemišetšo a bona e be e le go tshela taelo ya Modimo ya gore ba phatlalale lefaseng. Eupša Modimo o ile a šitiša marabele ao ka go šarakanya leleme la bona gomme a dira gore a bolele maleme a fapa-fapanego. Ka ge a be a palelwa ke go boledišana, a ile a tlogela go aga gomme a phatlalala.
Ithute ka mo go oketšegilego
Noa “o be a Sepela le Modimo wa Therešo”
Noa le mosadi wa gagwe ba ile ba lebeletšana le ditlhohlo dife ge ba be ba godiša bana ba bona? Ba ile ba bontšha bjang tumelo ka go aga areka?


text:
DITSELA TŠA GO HWETŠA LETHABO LA LAPA
Go Dira Gore Lenyalo la Bobedi le Atlege
HERMAN: * “Mosadi wa ka wa pele o ile a bolawa ke kankere ka morago ga ge re be re na le nywaga e 34 re nyalane. Ka morago ga go nyala gape, mosadi wa ka Linda o be a ikwa eka ke dula ke mmapetša le mosadi wa ka wa pele. Bagwera ba ka ba kgale ba be ba gakatša boemo ka go dula ba bolela ka dika tše dibotse tša mosadi wa ka wa pele, gomme seo se be se kgopiša Linda.”
LINDA: “Ka morago ga ge nna le Herman re nyalane, ke be ke ikwa eka mosadi wa gagwe wa pele o be a tšeelwa godimo go mpheta. O be a ratwa kudu, a na le lentšu le boleta e bile a na le mekgwa e mebotse. Ka dinako tše dingwe ke ipotšiša ge e ba Herman a tla ka a nthata go swana le yena.”
Herman le Linda ba thabela gore ba ile ba kopana. Linda, yo a ilego a hlalana le monna wa gagwe wa pele, e bile o bitša Herman gore ke “monna gare ga banna.” Lega go le bjalo, ba dumela gore lenyalo la bobedi le ka tliša ditlhohlo tšeo di sa kago tša ba gona lenyalong la pele. *
Ge e ba o tsene lenyalong gape, o ikwa bjang ka lenyalo la gago la bobedi? Mosadi yo a bitšwago Tamara, yo a ilego a nyalwa ka morago ga nywaga e meraro a hlalane le monna wa gagwe, o re: “Ge o tsena lenyalong la mathomo, o ba le maikwelo a kgethegilego a gore lenyalo la gago e tla ba la sa ruri. Eupša ge o tsena lenyalong la bobedi, o ka no se be le maikwelo ao, ka ge o dula o gopola gore lenyalo la gago la pele le ile la phuhlama.”
Lega go le bjalo, banyalani ba bantši ba hweditše lethabo la kgonthe le leo le swarelelago ka morago ga ge ba tsene lenyalong la bobedi. Ba ile ba dira gore manyalo a bona a atlege—gomme le wena o ka atlega! Bjang? Ela hloko ditlhohlo tše tharo tše tlwaelegilego le kamoo melao ya motheo ya Beibele e ka go thušago ka gona go lebeletšana le tšona. *
TLHOHLO 1: O THATAFALELWA KE GO DIRA GORE LENYALO LA PELE LE SE KE LA TSENATSENANA LE LENYALO LA GAGO LA BOBEDI.
Ellen yo a dulago Afrika Borwa o re: “Ga ke kgone go fo lebala seo ke se gopolago ka lenyalo la ka la pele, kudukudu ge re etela mafelo ao nna le monna wa ka wa pele re bego re eya maikhutšong go ona. Ka dinako tše dingwe ke feleletša ke bapiša monna yo ke nago le yena le wa pele.” Ka lehlakoreng le lengwe, ge e ba molekane wa gago a ile a ba lenyalong, o ka tenwa ke ge a dula a bolela ka lenyalo leo.
TŠHIŠINYO: Amogela gore ga go kgonege gore wena goba molekane wa gago le fo lebala ka manyalo a lena a pele, kudukudu ge e ba a ile a swarelela nywaga e mmalwa. Ge e le gabotse, batho ba bangwe ba dumela gore ka phošo ba ile ba bitša balekane ba bona ka maina a balekane ba pele! O ka lebeletšana bjang le boemo bjo goba a mangwe a swanago le bjona? Beibele e eletša ka gore: “Lekang gore le kwešišane.”—1 Petro 3:8, New Century Version.
O se ke wa thibela gore go bolelwe ka lenyalo la pele ka baka la lehufa. Ge e ba molekane wa gago a ikwa a nyaka go bolela ka bophelo bja gagwe le molekane wa pele, mo theetše ka kwelobohloko. Le gona, o se ke wa akgofela go phetha ka gore o go bapiša le molekane yoo. Ian yo a nyetšego gape nywaga e lesome e fetilego o re: “Mosadi wa ka Kaitlyn le ka mohla o be a sa ke a iletša go bolela ka mosadi wa ka yo a hlokofetšego. Go e na le moo, o be a lebelela seo e le tsela ya gore a ithute seo ke lego sona lehono.” E bile o ka lemoga gore dipoledišano tše bjalo di tla go thuša go hlagolela segwera sa kgauswi le molekane wa gago o mofsa.
Ela hloko dika tše dibotse le tša moswananoši tša molekane wa gago wa gona bjale. Ke therešo gore molekane wa gago a ka ba a se na dika tše itšego goba dilo tšeo a di kgonago tša go swana le tša molekane wa pele. Eupša molekane wa gago wa gona bjale a ka ba a mo phala dilong tše dingwe. Ka gona, tiiša motheo wa lenyalo la gago la gona bjale, “e sego ka go [bapiša] le motho yo mongwe,” eupša ka go naganišiša le go leboga seo o se ratago ka molekane wa gago. (Bagalatia 6:4) Monna yo a bitšwago Edmond, yo a nyetšego gabedi, o bea taba ka tsela ye: “Ka ge bagwera ba babedi ba ka se swane, le lenyalo la bobedi le ka se swane le la pele.”
O ka lekalekanya bjang dilo tše dibotse tšeo o di gopolago ka lenyalo la gago la pele le bophelo bjo o bo thomilego le molekane wa gago o mofsa? Jared o re: “Ka nako e nngwe ke ile ka hlalosetša mosadi wa ka gore lenyalo la ka la pele le be le swana le puku e botse yeo ke e ngwadilego le mosadi wa ka wa pele. Ke fela ke e bula gomme ke e bala gore ke gopole diphihlelo tša rena tše kgahlišago. Eupša ga ke phele ka gare ga puku yeo. Go e na le moo, nna le mosadi wa ka o mofsa re ngwala puku ya rena gotee, gomme ke gona moo ke phelago ka lethabo gona bjale.”
LEKA MOKGWA WO: Botšiša molekane wa gago ge e ba a na le go ikwa a sa lokologe ge go bolelwa ka lenyalo la pele. Ela hloko dinako tšeo e sego gabohlale gore go bolelwe ka lenyalo la pele.
TLHOHLO 2: O THATAFALELWA KE GO DIRIŠANA LE BAGWERA BA KGALE BAO BA SA TLWAELAGO MOLEKANE WA GAGO O MOFSA.
Javier yo a nyetšego gape ka morago ga nywaga e tshela a hlalane le mosadi wa gagwe, o re: “Go tšere nako e itšego re nyalane ge mosadi wa ka a be a ikwa eka ba bangwe ba bagwera ba ka ba a mo lekodišiša.” Monna yo a nyetšego yo a bitšwago Leo o be a le boemong bjo bo fapanego. O re: “Batho ba bangwe ba be ba botša mosadi wa ka kamoo ba bego ba rata monna wa gagwe wa pele le go mo hlologela—ke dutše ke le gona!”
TŠHIŠINYO: Leka go ipea boemong bja bagwera ba gago. Ian yo a tsopotšwego pejana o re: “Ke nagana gore ka dinako tše dingwe bagwera ba kgale ba kwešwa bohloko kudu le go thatafalelwa ke go tlwaelana le molekane o mofsa yo a tšeetšego wa pele legato go banyalani bao ba bego ba ba tseba.” Ka gona ‘e ba yo a lekalekanego, yo a bontšhago boleta bjohle go batho ka moka.’ (Tito 3:2) Nea bagwera ba gago le ba lapa leno nako ya gore ba tlwaele. Ka ge lenyalo la gago le fetogile, le bagwera ba gago ba ka fetoga. Javier, yo a tsopotšwego pejana, o re ge nako e dutše e eya, yena le mosadi wa gagwe ba ile ba tsošološa segwera le bagwera ba bona ba kgale. O tlaleletša ka gore: “Eupša re leka le go dira bagwera ba bafsa, gomme seo le sona se a thuša.”
Naganela maikwelo a molekane wa gago ge o fetša nako o na le bagwera ba kgale. Ka mohlala, ge go ka direga gore go bolelwe ka lenyalo la gago la pele, diriša temogo le kahlolo e botse gore molekane wa gago a se ke a ikwa a phaelwa ka thoko. Seema sa Beibele se re: “Ge e ba motho a ka bolela a se a nagana, mantšu ao a ka hlaba bjalo ka tšhoša. Eupša motho yo bohlale o ba šedi ka dilo tšeo a di bolelago. Mantšu ao a ka fodiša go hlabega moo.”—Diema 12:18, Holy Bible—Easy-to-Read Version.
LEKA MOKGWA WO: Ela hloko dipokano tša segwera tšeo di ka dirago gore wena le molekane wa gago le ikwe le sa lokologe. Boledišanang e sa le pele ka tsela e kaone yeo le ka swaraganago le seo bagwera ba lena ba se botšišago goba ba se bolelago ka lenyalo la pele.
TLHOHLO 3: O THATAFALELWA KE GO BOTA MOLEKANE WA GAGO O MOFSA KA GOBANE MOLEKANE WA PELE A ILE A SE BOTEGE.
Andrew yo a ilego a tlogelwa ke mosadi wa gagwe wa pele, o re: “Ke be ke dula ke boifa gore ke tla hlanogelwa gape.” Ka morago, o ile a nyala mosadi wa gagwe o mofsa e lego Riley. Andrew o re: “Gantši ke be ke ipotšiša ge e ba ke tla ka ke dire dilo gabotse go swana le monna wa Riley wa pele. Le gona ke be ke tshwenyegile mabapi le ge e ba a be a tla mpona ke sa swanelege ke moka a ntlogela gomme a ratana le monna yo mongwe.”
TŠHIŠINYO: Boledišana ka bolokologi le molekane wa gago ka dilo tšeo di go tshwenyago. Beibele e re: “Maano a a fela ge batho ba sa ntšhetšane sa mafahleng.” (Diema 15:22) Go ntšhetšana sa mafahleng mafelelong go thušitše Andrew le Riley gore ba botane. Andrew o re: “Ke ile ka botša Riley gore le ka mohla nka se diriše tlhalo e le tsela e bonolo ya go tšhabela mathata gomme Riley le yena o ile a nkgonthišetša ka seo. Ganyenyane-ganyenyane ke ile ka thoma go mmota ka mo go feletšego.”
Ge e ba molekane wa gago wa gona bjale a ile a hlanogelwa lenyalong la pele, dira sohle seo o ka se kgonago gore a go bote. Ka mohlala, Michel le Sabine, bao manyalo a bona a pele a fedišitšwego ke tlhalo, ba ile ba kwana gore ba botšane ge e ba ba ile ba boledišana goba ba kopana le balekane ba bona ba pele. Sabine o re: “Kwano ye e ile ya dira gore re ikwe re šireletšegile.”—Baefeso 4:25.
LEKA MOKGWA WO: Lekanyetša poledišano ya ka sephiring le motho wa bong bjo bo fapanego, e ka ba e le ka go kopana le yena, ka mogala goba Inthaneteng.
Manyalo a mantši a bobedi a atlegile, le la gago le ka atlega. Go ba gona, mohlomongwe o itseba gakaone ge o ipapiša le nakong ya ge o be o tsena lenyalong la mathomo. Andrew yo a tsopotšwego pejana o re: “Ke homoditšwe kudu ke go nyalana le Riley. Ka morago ga nywaga e 13 re nyalane, re na le tswalano ya kgauswi kudu—yeo le ka mohla re sa nyakego e re lahlegela.”
^ ser. 3 Maina a fetotšwe.
^ ser. 5 Ke therešo gore lehu la molekane le tlhalo di fediša lenyalo ka ditsela tše fapanego e le ruri. Sehlogo se se reretšwe go thuša batho bao ba lego maemong a ka bobedi gore ba kgone go atlega lenyalong la bobedi.
^ ser. 7 Bakeng sa tsebišo mabapi le ditlhohlo tša go godiša bana bao e sego ba madi, bona lelokelelo la dihlogo leo le rego, “Ditsela tša go Atlegiša Malapa a Lenyalo la Bobedi” ka tokollong ya Phafoga! ya July–September 2012, yeo e gatišitšwego ke Dihlatse tša Jehofa.
IPOTŠIŠE GORE . . .
Ke dika dife tša moswananoši tša molekane wa ka tšeo ke di tšeelago godimo kudu?
Ge e ba go ka direga gore go bolelwe ka lenyalo la ka la pele, nka swaragana bjang le taba yeo ka tsela yeo e tlago go nea molekane wa ka o mofsa seriti le go dira gore a se ke a belaela?
Ithute ka mo go oketšegilego
Botegelanang
Na go bohlokwa kudu gore o botege lenyalong go e na le go fo phema bohlotlolo?


text:
PUKWANA YA SEBOKA SA BOPHELO BJA RENA LE BODIREDI BJA BOKRISTE FEBRUARY 2017
Dithero tša Mohlala
Thero ya mohlala ya makasine wa Phafoga! le ya go ruta batho therešo ya mabapi le gore dilo di bopilwe ke mang. Diriša mehlala ye go itirela dithero.
MAHUMO AO A LEGO KA LENTŠUNG LA MODIMO
Go kwa Jehofa go Tliša Ditšhegofatšo
Ka lerato Jehofa Modimo o re bontšha tsela yeo re swanetšego go sepela ka yona.
MAHUMO AO A LEGO KA LENTŠUNG LA MODIMO
Kriste o Ile a Tlaišega ka Baka la Rena
Lehu la Jesu le ile la araba taba ya Sathane ya mabapi le go botega ga bahlanka ba Modimo.
BOPHELO BJA BOKRISTE
Thuša Bana ba Gago Gore ba be le Tumelo go Mmopi
Bana ba gago ba dumela’ng ka tlholo? O ka dira’ng go ba thuša go ba le tumelo ya gore Jehofa Modimo ke Mmopi?
MAHUMO AO A LEGO KA LENTŠUNG LA MODIMO
‘Goeletša Ngwaga wa Kgahlego wa Jehofa’
Na ngwaga wa kgahlego wa Jehofa ke ngwaga wa kgonthe? Nako ye e tswalana bjang le modiro wa go bolela ditaba tše dibotse?
BOPHELO BJA BOKRISTE
Diriša Gabotse Dikgatišo Tšeo di Theilwego Beibeleng
Go dirišwa tšhelete e ntši kudu go gatiša dikgatišo tša rena tše di theilwego Beibeleng le go di romela lefaseng ka moka. Eba šedi ge o nea batho dikgatišo.
MAHUMO AO A LEGO KA LENTŠUNG LA MODIMO
Magodimo a Mafsa le Lefase le Lefsa di tla Tliša Lethabo le Legolo
Kholofetšo ya Modimo ya “magodimo a mafsa le lefase le lefsa” e bolela’ng go rena lehono?
BOPHELO BJA BOKRISTE
Thabang Kholofelong ya Lena
Kholofelo e swana le tshetledi. Go naganišiša ka dikholofetšo tšeo di lego ka Lentšung la Modimo go dira gore go be bonolo go dula re thabile e bile re botega le ge re welwa ke mathata a magolo.


text:
THUTO 2
Ke ka Baka la Eng re Bitšwa Dihlatse tša Jehofa?
Batho ba bantši ba nagana gore Dihlatse tša Jehofa ke leina la bodumedi bjo bofsa. Lega go le bjalo, nywageng ya ka godimo ga e 2 700 e fetilego, bahlanka ba Modimo a nnoši wa therešo ba ile ba hlaloswa e le “dihlatse” tša gagwe. (Jesaya 43:10-12) Re be re tsebja re le Barutwana ba Beibele go fihla ka 1931. Ke ka baka la’ng re ile ra amogela leina le lefsa la Dihlatse tša Jehofa?
Le hlaola Modimo wa rena. Go ya ka dingwalwa tša bogologolo, leina la Modimo la Jehofa, le tšwelela ka makga a dikete ka Beibeleng. Diphetolelong tše dintši leina le le ntšhitšwe gomme legatong la lona gwa bewa direto tše bjalo ka Morena goba Modimo. Lega go le bjalo, Modimo wa therešo o be a ikutolotše go Moshe ka leina la gagwe le le mo hlaolago, Jehofa, ge a be a re: “Le ke lona leina la ka go iša mehleng ya neng le neng.” (Ekisodo 3:15) Ka tsela ye, o ile a itlhaola medimong ya maaka ka moka. Re ikgantšha ka go rwala leina la Modimo le lekgethwa.
Le hlalosa morero wa rena. Bao ba lego lelokelelong le letelele la batho ba bogologolo, go thoma ka monna wa go loka Abele, ba neile bohlatse ka tumelo ya bona go Jehofa. Go theoša le nywagakgolo, Noa, Aborahama, Sara, Moshe, Dafida le ba bangwe ba ile ba tlatša ‘leru le la dihlatse le legolo.’ (Baheberu 11:4–12:1) Go etša ge motho a ka nea bohlatse kgorong ya tsheko a emelela motho yo a se nago molato, re ikemišeditše go tsebatša therešo ka Modimo.
Re ekiša Jesu. Beibele e mmitša “hlatse e botegago le ya therešo.” (Kutollo 3:14) Jesu o boletše ka boyena gore o ‘utolotše leina la Modimo bathong’ gomme a dula a ‘hlatsela therešo’ ka Modimo. (Johane 17:26; 18:37) Ka gona, balatedi ba kgonthe ba Kriste ba swanetše go rwala leina la Jehofa gomme ba le tsebatše. Se ke seo Dihlatse tša Jehofa di katanelago go se dira.
Ke ka baka la’ng Barutwana ba Beibele ba ile ba ipitša ka leina la Dihlatse tša Jehofa?
Jehofa o bile le dihlatse ka lebaka le lekaakang mo lefaseng?
Hlatse ya Jehofa e kgolo go di feta tšohle ke mang?
Ithute ka mo go oketšegilego
Leina la Modimo—Go Dirišwa ga Lona le Seo le se Bolelago
Leina la Modimo le tlošitšwe diphetolelong tše dintši tša Beibele. Ka baka la’ng? Na go diriša leina la Modimo go bohlokwa?


text:
JANUARY 21, 2015
POLAND
Baphologi ba Kampa ya Auschwitz le Dihlatse tša Jehofa ba Gopolwa ka Morago ga Mengwaga e 70 ba Lokolotšwe
WARSAW, Poland—Ka January 27, 2015, batho ba diketekete ba ile ba bokana moletlong wa go gopola mengwaga e 70 ya tokologo ya bao ba bego ba golegilwe Auschwitz, e lego kampa ya tshwenyo le yeo go bego go bolawa batho ya Manazi Jeremane. Kampa ye ya go tuma gampe, e be e dirišwa ke Manazi go bolaya batho ba meraforafo, e bile e dirišwa go tlaiša Dihlatse tša Jehofa tša merafo e fapafapanego go akaretša le tša Majeremane.
Moletlo wo o ile wa rulaganywa ke Musiamo wa Auschwitz-Birkenau gotee le Lekgotla la Boditšhabatšhaba la Auschwitz. Mopresitente wa Poland e lego Bronisław Komorowski, le yena o ile a tla moletlong wo gotee le baeng ba mmalwa ba mmušo go tšwa dinageng tše dingwe. Moletlo wo o ile wa tšwelela le inthaneteng.
Kampa ya Auschwitz e agilwe Oświęcim, e lego toropo ya Poland yeo e ilego ya thopša ke Manazi ka Ntwa ya Bobedi ya Lefase. Mathomong e be e le kampa ya tshwenyo ya Majeremane gomme go ile gwa golegwa Mapolishi a 700 ka June 1940. Auschwitz e ile ya gola ka lebelo gomme ya ba le dikampa tše fetago tše 40 le dikampa tše dinyenyane. Batho ba 20 000 ba be ba bolawa ka kgase letšatši le letšatši diphapošing tše nne tša Auschwitz-Birkenau. Ka mengwaga e mehlano ya go ba gona ga kampa ya Auschwitz, batho ba ka bago dimilione tše 1.1 go akaretša le Dihlatse tša Jehofa tše fetago 400 ba ile ba romelwa moo.
Wepesaete ya Musiamo wa Auschwitz-Birkenau e boletše gore: “Puku ya histori ya mabapi le Kampa ya Tshwenyo ya Auschwitz ga e bolele kudu ka Dihlatse tša Jehofa (tšeo kampeng di bego di bitšwa [Barutwana] ba Beibele) tšeo di bego di golegilwe ka baka la ditumelo tša tšona tša bodumedi. Bagolegwa ba le bona ba swanelwa ke go gopolwa ka baka la go kgomarela boitshwaro bjo bobotse go sa šetšwe maemo ao a bego a le gona kampeng.” Dipego tša musiamo di bontšha gore Dihlatse tša Jehofa di be di le gare ga bagolegwa ba pele ba go romelwa Auschwitz mola diperesente tše 35 tša Dihlatse tšeo tše makgolokgolo di ile tša bolaelwa moo.
Mmušo wa Manazi o be o dutše o šitiša modiro wa Dihlatse tša Jehofa go tloga ka bo 1933 le go thibela mokgatlo wa tšona Jeremane ka moka. Boitshwaro bja Dihlatse le bodumedi bja tšona bo be bo thulana le ditumelo tša Manazi. Ka mohlala, Dihlatse di be di sa dire tumedišo ya kgapeletšo ya gore “Heil Hitler!,” yeo e bego e bolela gore retang Hitler, ka ge di be di lebelela se e le go se botegele Modimo. Dihlatse di be di gana go dira mediro le ge e le efe ya bošole, e lego seo Manazi a bego a se lebelela e le go se rate naga. Andrzej Szalbot yo a ilego a swarwa ka 1943 le go romelwa kampeng ya Auschwitz a na le mengwaga e 19 o re: “Ge motho a be a gana go tsenela mediro ya bošole o be a romelwa kampeng ya tshwenyo.” Dihlatse tša Jehofa di be di holofetšwa go lokollwa ge di be di ka saena sengwalwa sa gore ga e sa le ditho tša mokgatlo wo le go bolela gore dithuto tša wona di fošagetše. Mna. Szalbot o ile a gana go saena.
Faeleng ya kampa, leina leo Dihlatse tša Jehofa di bego di bitšwa ka lona e be e le “IBV,” yeo e bego e emela Internationale Bibelforscher-Vereinigung (Mokgatlo wa Ditšhabatšhaba wa Barutwana ba Beibele), e lego leina la mokgatlo wa tšona ka Sejeremane. Manazi a be a nyaka gore Dihlatse di apare lešelana le le phepolo la khutlotharo diaparong tša tšona. Leswao le le be le thuša Dihlatse gore di tsebane. Di be di bokana mantšiboeng a mangwe le a mangwe gore di matlafatšane pele bagolegwa ba bitšwa go bona ge e ba ba feletše. Di be di swara le dipokano ka sephiring bakeng sa go boledišana ka Beibele le bagolegwa ba ba bangwe bao ba bego ba kgahlwa ke botho le tumelo ya Dihlatse. Bagolegwa ba bantši e ile ya ba Dihlatse tša Jehofa dikampeng tša Auschwitz.
Mesong ya Mokibelo wa January 27, 1945, mašole a Soviet Union ao a bitšwago Red Army a ile a fihla Oświęcim. Ka iri ya boraro mathapama, mašole a Soviet a be a šetše a lokolotše bagolegwa ba ka bago 7 000 go tšwa kampeng ya Auschwitz I, ya Auschwitz II (Birkenau) le ya Auschwitz III (Monowitz).
Hlatse ya Jehofa e lego Stanisław Zając, o be a le gare ga bagolegwa ba diketekete bao ba ilego ba gapeletšwa ke Manazi go tloga dikampeng tša Auschwitz pele mašole a Red Army a fihla kampeng ye. Mna. Zając le bagolegwa ba ba bangwe ba 3 200 ba ile ba tloga kampeng e nyenyane ya Jaworzno ke moka ba sepela gare ga lehlwa; se e be e le mosepelo wa go tuma wo maikemišetšo a ona e bego e le go bolaya bagolegwa. Go akanyetšwa gore batho ba ka tlase ga 2 000 ba ile ba phologa mosepelo wo wa matšatši a mararo wa go ya Blechhammer e lego kampa e nyenyane yeo e bego e le sethokgweng. Pukung yeo e bolelago ka bophelo bja gagwe, Mna. Zając o hlalosa ntwa yeo e ilego ya tsoga ge yena le bagolegwa ba bangwe ba iphihlile kampeng ka gore: “Re be re ekwa dikoloi tša mašole di feta, eupša go be go se na motho yo a bego a na le sebete sa go hlola gore e be e le tša kae. Mesong e latelago re ile ra lemoga gore e be e le Marussia. ... Mašole a Russia a be a aparetše sethokgwa se okare ke motšhitšhi wa dinosi gomme se e ile ya ba mafelelo a go tlaišwa ga rena dikampeng.”
Ka January 27, 2015, ditoropong tše dintši lefaseng ka bophara go ile gwa ba le dikopano le dipontšho tšeo di bego di hlalosa ka go lokollwa ga bagolegwa Auschwitz mengwageng e 70 e fetilego.
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000
Jeremane: Wolfram Slupina, mogala +49 6483 41 3110
Poland: Ryszard Jabłoński, mogala +48 608 555 097


text:
Karolo 2: Go Tloga Meetsefuleng go Fihla ge ba Lokollwa Egipita
Ke batho ba seswai feela bao ba ilego ba phologa Meetsefula, eupša ge nako e tšwela pele ba ile ba ata. Ke moka nywaga e 352 ka morago ga Meetsefula, Aborahama o ile a belegwa. Re tlo ithuta kamoo Modimo a ilego a boloka kholofetšo ya gagwe ka go nea Aborahama morwa yo a bitšwago Isaka. Bjale go barwa ba babedi ba Isaka, Modimo o ile a kgetha Jakobo.
Jakobo o ile a ba le lapa le legolo la barwa ba 12 le barwedi. Barwa ba Jakobo ba 10 ba be ba hloile ngwanabo bona yo monyenyane e lego Josefa gomme ba mo rekiša bokgobeng Egipita. Ka morago Josefa o ile a ba mmuši yo mogolo wa Egipita. Ge go be go wele tlala e kgolo, Josefa o ile a leka bana babo go bona ge e ba ba be ba fetošitše dipelo tša bona. Mafelelong lapa la Jakobo ka moka, e lego Baisiraele, le ile la hudugela Egipita. Se se diregile nywaga e 290 ka morago ga ge Aborahama a belegwe.
Baisiraele ba ile ba dula Egipita nywaga e mengwe e 215. Ka morago ga ge Josefa a hwile, ba ile ba fetoga makgoba moo. Ge nako e dutše e tšwela pele, Moshe o ile a belegwa gomme Modimo a mo diriša gore a lokolle Baisiraele Egipita. Ditiragalo tša histori tšeo di lego Karolong ye ya BOBEDI di akaretša nywaga e 857.


text:
Ke ka Baka la Eng Jesu a Bitšwa Morwa wa Modimo?
Karabo ya Beibele
Modimo ga a na mosadi wa kgonthe yoo a bilego le bana le yena. Eupša ke yena Mmopi wa dilo ka moka tše di phelago. (Kutollo 4:11)
Ka baka leo, motho wa pele yoo Modimo a mmopilego, e lego Adama, o bitšwa “morwa wa Modimo.” (Luka 3:38) Ka mo go swanago, Beibele e ruta gore Jesu o bopilwe ke Modimo.
Ka gona Jesu le yena o bitšwa “Morwa wa Modimo.”—Johane 1:49.
Modimo o bopile Jesu pele ga ge a ka bopa Adama.
Moapostola Paulo o ngwadile ka Jesu gore: “Ke seswantšho sa Modimo yo a sa bonagalego, leitšibulo la tlholo yohle.” (Bakolose 1:15) Jesu o bile gona kgalekgale pele ga ge a ka belegelwa ka setaleng kua Betlelehema.
Ge e le gabotse, Beibele e re ke wa “mehla ya pele, matšatšing a bogologolo.” (Mika 5:2) Ka ge Jesu e le Morwa wa Modimo wa leitšibulo, e be e le sebopiwa sa moya legodimong pele ga ge a ka belegwa e le motho mo lefaseng.
Jesu ka boyena o itše: “Ke theogile legodimong.”—Johane 6:38; 8:23.
Ithute ka mo go oketšegilego
Jesu—Moo a Tšwago Gona
Ithute mabapi le moo Jesu a belegetšwego gona, moo a godišeditšwego gona, gotee le moo ge e le gabotse a tšwago gona.
Ke ka Baka la Eng Modimo a Ile a Romela Jesu Lefaseng?
Ithute mabapi le lebaka leo ka lona Jesu a ilego a tla lefaseng le kamoo re holegago ka gona le lehono.


text:
KGAOLO 112
Thuto Mabapi le go Phakgama
—Dikgarebe
JESU O ANEGA SESWANTŠHO SA MABAPI LE DIKGAREBE TŠE LESOME
Jesu o be a araba potšišo ya baapostola ba gagwe ya mabapi le pontšho ya go ba gona ga gagwe le ya bofelo bja tshepedišo ya dilo. A dutše a naganne ka se, bjale o ba nea keletšo e bohlale ka go ba anegela seswantšho se sengwe. Go phethagala ga seswantšho se go be go tla lemogwa ke bao ba phelago nakong ya go ba gona ga gagwe.
O rola seswantšho seo, o re: “Mmušo wa magodimo o tla swana le dikgarebe tše lesome tše di tšerego mabone a tšona tša tšwa go yo gahlanetša monyadi. Tše hlano tša tšona e be e le mašilo gomme tše hlano di na le temogo.”—Mateo 25:1, 2.
Jesu ga a bolele gore seripagare sa barutiwa ba gagwe bao ba hwetšago bohwa Mmušong wa magodimo ke mašilo gomme seripagare se sengwe ke seo se nago le temogo. Go e na le moo, o bolela ntlha ya mabapi le Mmušo, yeo go yona yo mongwe le yo mongwe wa barutiwa ba gagwe a ka kgethago go phakgama goba go šitišega. Lega go le bjalo, go molaleng gore Jesu o bolela gore mohlanka yo mongwe le yo mongwe wa gagwe a ka dula a botega gomme a hwetša ditšhegofatšo tša Tatagwe.
Seswantšhong seo, dikgarebe tše lesome ka moka di a tšwa tša yo amogela monyadi le go ba molokelokeng wa monyanya wa lenyalo. Ge monyadi a goroga, dikgarebe di tla ediša tsela ka mabone a tšona, tša mo hlompha ge a tliša monyadiwa wa gagwe ntlong yeo a e lokišeditšwego. Lega go le bjalo, ditaba di sepela bjang?
Jesu o hlalosa ka gore: “Tša mašilo di tšere mabone a tšona eupša tša se tšee le makhura, mola tša temogo di tšere makhura ka dikgapaneng tša tšona le mabone a tšona. Ge monyadi a diega, ka moka tša otsela tša robala.” (Mateo 25:3-5) Monyadi ga a goroge ka nako yeo a letetšwego gore a goroge ka yona. Go bonagala monyadi a diega kudu, moo e lego gore dikgarebe di a robala. Baapostola ba ka ba ba gopola seswantšho sa Jesu sa mabapi le motho yo mongwe wa go tswalelwa bogošing yo a ilego a ya nageng ya kgole gomme ‘mafelelong a boa ka morago ga go tšea matla a bogoši.’—Luka 19:11-15.
Seswantšhong sa mabapi le dikgarebe tše lesome, Jesu o hlalosa seo se diregago ge monyadi mafelelong a goroga, o re: “Bošegogare gwa hlabja mokgoši wa gore: ‘Monyadi šoowe! Tšwang le mo gahlanetše.’” (Mateo 25:6) Dikgarebe di eme bjang tabeng ya go itokišetša le go phakgama ga tšona?
Jesu o tšwela pele ka gore: “Ke moka dikgarebe tšeo ka moka tša tsoga tša lokiša mabone a tšona. Tša mašilo tša re go tša temogo: ‘Re topeletšeng makhura gobane mabone a rena a a tima.’ Tša temogo tša araba ka gore: ‘Mohlomongwe a ka tla a se lekane rena le lena. Go e na le moo, eyang go bao ba a rekišago le ithekele.’”—Mateo 25:7-9.
Ka gona dikgarebe tše hlano tša mašilo ga se tša phakgama e bile ga se tša itokišeletša go goroga ga monyadi. Di hloka makhura a lekanego bakeng sa mabone a tšona gomme di swanetše go leka go ikhweletša a mangwe. Jesu o laodiša ka gore: “Ge di eya go reka, monyadi a goroga gomme dikgarebe tšeo di bego di itokišitše tša tsena le yena monyanyeng wa lenyalo, ke moka mojako wa tswalelwa. Ka morago ga moo, dikgarebe tšela tše dingwe le tšona tša tla, tša re: ‘Mohlomphegi, Mohlomphegi, re bulele!’ Yena ge a araba a re go tšona: ‘Ke le botša therešo, ga ke le tsebe.’” (Mateo 25:10-12) Ruri a ke mafelelo a kwešago bohloko a motho yo a sa dulego a itokišitše le go phakgama!
Baapostola ba a lemoga gore monyadi yoo Jesu a bolelago ka yena seswantšhong se ke Jesu ka boyena. Pejana o ile a ba a itshwantšha le monyadi. (Luka 5:34, 35) Go thwe’ng ka dikgarebe tše di nago le temogo? Ge a bolela ka “mohlatswana,” woo o bego o tla newa Mmušo, Jesu o dirišitše mantšu ao a rego: “Itokišeng gomme mabone a lena a tuke.” (Luka 12:32, 35) Ka gona seswantšhong se sa mabapi le dikgarebe, baapostola ba kgona go kwešiša gore Jesu o bolela ka bao ba swanago le bona. Ka baka leo, Jesu o fetišetša molaetša ofe ka seswantšhong se?
Jesu o hlalosa taba yeo gabotse. O phetha seswantšho sa gagwe ka gore: “Ka gona, dulang le phakgame, gobane ga le tsebe letšatši le ge e le iri.”—Mateo 25:13.
Go molaleng gore Jesu o eletša balatedi ba gagwe ba botegago gore ge e le mabapi le go ba gona ga gagwe, go nyakega gore ba ‘dule ba phakgame.’ O tla tla gomme ba swanetše go ba ba itokišitše e bile ba phakgame—go swana le dikgarebe tše hlano tše di nago le temogo—e le gore ba se lahlegelwe ke kholofelo ya bona e botse gomme ba loba moputso woo e ka bago wa bona.
Ithute ka mo go oketšegilego
Na re Phela “Mehleng ya Bofelo”?
Ela hloko kamoo ditiro le boitshwaro bja batho bjo bo re dikologilego bo hlatselago gore ga bjale re phela “mehleng ya bofelo” yeo Beibele e boletšego ka yona e sa le pele.
Morero wa go Boa ga Kriste ke Ofe?
Morero wa go boa ga Kriste ke ofe? O tla boa ka tsela efe, gomme o tla dira’ng?


text:
- Not important at all
- Slightly important
- Moderately important
- Decidedly important
- Non-negotiable
In His Own Words
About Him
se swana sere godiega gabo tshoene ke gogadima molato gowena gosebe bjalo ikemishetse bjalo ka nna obe le lerata. e setle yaba holofela leraga ge ele metsi a phsile oa bona
About His Ideal Match
e ba botho eba lebokateng bjo bobotse, mekgwa emekaone mothong lerato lehufa la lerato. osebe thola boreledi. osebe ntlo e botse rele kgole , gobane tshuwana e sa hwego e lota monono